MALAYSIA BERJAYA TARIK PELABURAN BAHARU BERNILAI RM16.52 BILION DARI AS – AZMIN

KUALA LUMPUR: Malaysia berjaya menarik pelaburan baharu bernilai RM16.52 bilion dari Amerika Syarikat (AS) melalui Misi Perdagangan dan Pelaburan (TIM) yang diketuai Menteri Kanan Perdagangan Antarabangsa dan Industri, Datuk Seri Mohamed Azmin Ali baru-baru ini.

Mohamed Azmin berharap bahawa kesemua komitmen projek pelaburan baharu yang terlibat dapat dimuktamadkan pada suku ketiga tahun ini.

“Kita berharap pada suku ketiga tahun ini, kesemua komitmen ini akan dapat dimuktamadkan dan ia dapat mencipta peluang pekerjaan bagi rakyat tempatan,” kata beliau dalam sidang media mengenai Hasil Misi Galakan Perdagangan dan Pelaburan ke Amerika Syarikat di sini hari ini.

Antara projek pelaburan baharu adalah daripada syarikat Insulet, Ferrotec,  Amazon Web Services Inc (AWS) dan Cue Health serta projek pengembangan pelaburan oleh Texas Instruments dan Boston Scientific.

Misi perdagangan dan pelaburan selama 10 hari bermula 9-18 Mei itu memberi tumpuan kepada sektor baharu yang berinovatif dan bernilai tambah tinggi khususnya industri semikonduktor, ekonomi digital dan sektor peranti perubatan selari dengan Aspirasi Pelaburan Nasional yang memfokuskan pelaburan berkualiti tinggi dan melibatkan teknologi terkini.

Mohamed Azmin menambah syarikat yang terlibat turut menyatakan komitmen mereka dalam memastikan pemindahan teknologi serta mewujudkan ekosistem dan penglibatan industri tempatan khususnya perusahaan kecil dan sederhana (PKS) di dalam rantaian bekalan syarikat-syarikat berkenaan.

“Pelaburan mereka juga akan menjana peluang pekerjaan, peluang latihan kemahiran kepada pekerja tempatan, mewujudkan kerjasama dengan universiti tempatan serta  pembangunan vendor tempatan,” katanya.

Pada masa ini, AS merupakan rakan dagang global dan destinasi eksport yang ketiga terbesar bagi Malaysia dan merupakan sumber import yang keempat terbesar pada tahun 2021 sementara Malaysia pula adalah rakan dagang ke-17 terbesar Amerika Syarikat.

“Jumlah potensi eksport keseluruhan ke AS adalah sebanyak RM1.44 bilion,” kata Mohamed Azmin.

Katanya walaupun ekonomi global berhadapan dengan cabaran dan situasi ekonomi yang tidak menentu berikutan penularan pandemik COVID-19, jumlah perdagangan keseluruhan antara kedua-dua negara meningkat sebanyak 21.4 peratus kepada RM217.10 bilion (US$52.37 bilion) pada tahun 2021.

Eksport Malaysia ke AS meningkat 30.4 peratus kepada RM142.20 bilion (US$34.31 bilion) dengan eksport utama terdiri daripada produk elektrik dan elektronik (E&E) serta produk berasaskan getah.

Import dari AS pula meningkat 7.4 peratus dengan nilai RM74.87 bilion (US$18.06 bilion) yang melibatkan produk E&E dan keluli. –AlHijrah Online


LTTE: DUA LELAKI TERAKHIR DIBEBASKAN

KUALA LUMPUR:Dua lagi lelaki dilepas dan dibebaskan oleh dua Mahkamah Tinggi berasingan di sini hari ini atas pertuduhan berkaitan kumpulan pengganas Harimau Pembebasan Tamil Eelam (LTTE).

Ini menjadikan kesemua 12 lelaki termasuk dua Ahli Dewan Undangan Negeri (ADUN) yang sebelum ini didakwa atas pertuduhan sama dibebaskan.

Hakim Mohamed Zaini Mazlan dan Mohd Nazlan Mohd Ghazali mengeluarkan perintah pembebasan itu selepas Timbalan Pendakwa Raya, Mohd Farhan Aliff Ahmad dan Muhammad Asyraf Minhad memaklumkan pihak mereka mendapat arahan daripada Peguam Negara supaya tidak meneruskan prosiding terhadap B. Subramaniam, 58, dan S. Thanagaraj, 27.

Terdahulu, Mohd Farhan Aliff dan Muhammad Asyraf memohon prosiding kes itu dihentikan mengikut Seksyen 254(1) Kanun Tatacara Jenayah dan memberitahu bahawa tiada prospek untuk kesemua tertuduh dituduh semula.

Peguam S. Selvam dan Gaithri Thomas mewakili peniaga, Subramaniam serta peguam Dr N. Ahilan mewakili penjaga stor, Thanagaraj memohon mahkamah melepas dan membebaskan anak guam mereka berikutan arahan yang dikeluarkan Peguam Negara sebelum ini.

Hakim Mohd Nazlan berkata memandangkan keputusan pendakwaan untuk menghentikan prosiding, maka kedua-dua tertuduh dilepas dan dibebaskan daripada pertuduhan di bawah Seksyen 254 (3) Kanun Tatacara Jenayah.

Kedua-dua tertuduh didakwa memberi sokongan kepada kumpulan pengganas LTTE dengan cara menggunakan aplikasi Facebook atas nama ‘US SUBRA SUBRAMANIAM’ dan ‘Tamilarasan Sivam’ di Pejabat Pegawai Penyiasat Bahagian E8(M) Counter Terrorism, Cawangan Khas Bukit Aman di sini, pada Jan dan Okt tahun lepas.

Mereka didakwa mengikut Seksyen 130J (1)(a) Kanun Keseksaan, yang membawa hukuman penjara seumur hidup atau maksimum 30 tahun atau denda dan boleh dirampas mana-mana harta yang digunakan atau diniat untuk digunakan bagi melakukan kesalahan itu, jika sabit kesalahan.

Thanagaraj turut didakwa atas dua lagi pertuduhan memiliki item berunsur perbuatan pengganas itu di dalam telefon bimbit miliknya di dua lokasi berbeza di Pulau Pinang pada 12 Okt tahun lepas.

Dia dituduh mengikut Seksyen 130JB(1)(a) Kanun Keseksaan, yang memperuntukkan hukuman penjara maksimum tujuh tahun atau denda dan boleh dilucutkan hak mana-mana barangan berkenaan, jika sabit kesalahan.

Ahli keluarga kedua-dua tertuduh turut hadir di mahkamah.

Pada Isnin lalu, Mahkamah Tinggi sama melepas dan membebaskan ADUN Seremban Jaya P. Gunasekaren, 61, dan pemandu teksi V. Balamurugan, 38, atas pertuduhan serupa.

Semalam, ADUN Gadek G. Saminathan, 35, juruteknik S. Arivainthan, 28; pengawal keselamatan, M. Pumugan, 30; ahli DAP, V. Suresh Kumar, 44; ketua pegawai eksekutif  Perbadanan Teknologi Hijau Melaka, S. Chandru, 39; seorang guru, Sundram Renggan @ Rengasamy, 53; pengutip besi buruk, A. Kalaimughilan, 29, dan penghantar surat, S. Teeran, 39, turut dibebaskan oleh Mahkamah Tinggi sama atas pertuduhan serupa.

Kesemua mereka sebelum ini ditahan di bawah Akta Kesalahan Keselamatan (Langkah-Langkah Khas) 2012 (SOSMA) dan ditempatkan di Penjara Sungai Buloh sementara menunggu perbicaraan. Di bawah SOSMA mereka tidak dibenar diikat jamin.

Pada 21 Feb lepas, Peguam Negara, Tan Sri Tommy Thomas memutuskan untuk tidak meneruskan  prosiding terhadap 12 tertuduh atas alasan  tiada prospek yang jelas untuk sabitan terhadap 34 pertuduhan yang dihadapi mereka. — BERNAMA


DUA MAUT, TUJUH CEDERA NAHAS REMPUHAN TRELER DI PUTRAJAYA

PUTRAJAYA: Dua orang maut manakala tujuh lagi cedera dalam nahas rempuhan treler di KM5.7 Jalan Persiaran Utara menghala Puchong, pagi tadi.

Berdasarkan rakaman video yang tular, treler tersebut dilihat gagal memberhentikan kenderaan sebelum merempuh kenderaan lain yang sedang berhenti di hadapan.

Jurucakap Jabatan Bomba dan Penyelamat (JBPM) Putrajaya berkata, kejadian berlaku kira-kira 10.20 pagi tadi di Persiaran Utara menghala ke Presint 12.

Nahas yang berlaku melibatkan enam kereta, dua lori, tiga motosikal dan sebuah motosikal polis trafik, dengan satu daripada lori terlibat dipercayai melanggar kenderaan yang sedang berhenti dalam barisan di jalan tersebut.

“Sebuah jentera bomba dari Balai Bomba dan Penyelamat Presint 7 dan Presint 14 dengan kekuatan sembilan anggota dikejarkan ke lokasi kejadian.

“Sebuah Unit Bantuan Perkhidmatan Kecemasan (EMRS) turut dikejarkan ke lokasi kejadian,” katanya seperti dilapor Utusan.

Sementara itu, Ketua Polis Daerah Putrajaya ACP A.Asmadi Abdul Aziz berkata berdasarkan rakaman kamera litar tertutup (CCTV), sebuah lori yang datang dari arah belakang telah mengubah laluan dari laluan tengah ke laluan kiri dan merempuh kenderaan di hadapan.

Beliau berkata dua lelaki itu disahkan meninggal dunia di lokasi kejadian oleh paramedik Hospital Putrajaya dan Hospital Serdang manakala beberapa mangsa turut cedera.

“Siasatan sedang dijalankan di bawah Seksyen 41 (1) Akta Pengangkutan Jalan 1987 dan pemandu lori akan ditahan untuk siasatan lanjut,” katanya dalam kenyataan.

—AlHijrah Online


DUA BERADIK MAUT KERETA DIREMPUH LORI TANGKI

KUANTAN: Dua beradik maut selepas kereta dinaiki mereka dirempuh lori tangki membawa muatan petroleum berhampiran lampu isyarat Felda Lepar Hilir di Jalan Kuantan-Segamat di sini, malam tadi.

Ketua Polis Daerah Kuantan ACP Wan Mohd Zahari Wan Busu berkata mereka yang maut ialah Siti Mazurah Zulkifli, 30, dan Siti Nur Alia Saffiyah, 18, yang berasal dari Felda Lepar Hilir Satu di sini.

“Kemalangan pada 11 malam itu dipercayai berlaku apabila lori tangki yang dalam perjalanan ke sebuah stesen minyak di Gambang telah hilang kawalan dan terbabas ke laluan bertentangan lalu merempuh kereta mangsa,” katanya menerusi kenyataan di sini hari ini.

Kejadian yang berlaku semasa hujan itu meyebabkan kereta yang dipandu Siti Nur Alia Saffiyah terperosok ke bawah lori tangki dan kedua-dua mangsa disahkan meninggal dunia di tempat kejadian.

Wan Mohd Zahari berkata pemandu lori tangki yang berusia 31 tahun telah ditahan bagi membantu siasatan dan ujian saringan air kencing yang dilakukan adalah negatif.

Mayat mangsa dibawa ke Hospital Tengku Ampuan Afzan (HTAA) di sini untuk bedah siasat dan siasatan lanjut dijalankan mengikut Seksyen 41(1) Akta Pengangkutan Jalan 1987.  — AlHijrah Online


BAYI DOKTOR MAUT, DITINGGALKAN 10 JAM DALAM KERETA

KUALA LUMPUR: Seorang bayi perempuan berusia lapan bulan meninggal dunia selepas kira-kira 10 jam ditinggalkan di dalam kereta oleh ibunya di tempat letak kereta Hospital Canselor Tuanku Muhriz (HCTM), di sini semalam.

Kejadian berlaku apabila ibu mangsa yang juga seorang doktor di hospital menyangka sudah menghantar anaknya ke TASKA sebelum ke tempat kerja.

Ketua Polis Daerah Cheras ACP Zam Halim Jamaluddin berkata, terdahulu pegawai perubatan HTCM menerima mangsa dalam keadaan tidak sedarkan diri pada jam 5.53 petang sebelum disahkan meninggal dunia pada hari yang sama.

“Hasil siasatan awal mendapati pada jam 7.20 pagi, ibu mangsa meletakkan bayinya di tempat duduk belakang penumpang sebelah kiri dalam kereta untuk dihantar ke TASKA.

“Bagaimanapun, ibu mangsa terus memandu keretanya ke tempat kerja dengan anggapan mangsa sudah dihantar ke TASKA,” katanya dalam satu kenyataan, hari ini.

Mengulas lanjut, ibu mangsa hanya menyedari bayi itu masih berada di dalam kereta pada petang hari sama selepas dimaklumkan oleh suaminya bahawa mangsa tidak dihantar ke TASKA.

“Kes diklasifikasikan sebagai mati mengejut dan siasatan lanjut dijalankan mengikut Seksyen 31(1)(a) Akta Kanak-kanak 2001, iaitu pengabaian terhadap kanak-kanak.

“Orang ramai yang mempunyai sebarang maklumat berhubung kejadian ini, boleh menghubungi Hotline Polis Cheras melalui talian 03-9284 5050/5051, Hotline Polis Kuala Lumpur (03-2115 9999) atau mana-mana balai polis berdekatan,” katanya.—AlHijrah Online


TIDAK PERLU TERGESA-GESA ADAKAN PRU15 – TUAN IBRAHIM

DUNGUN: Pilihan Raya Umum Ke-15 (PRU15) tidak perlu dibuat secara tergesa-gesa terutama ketika musim tengkujuh kerana kerajaan perlu memberi keutamaan kepada persiapan menghadapi bencana banjir.

Timbalan Presiden PAS Datuk Seri Tuan Ibrahim Tuan Man berkata justeru itu, beliau berpendapat PRU15 lebih sesuai diadakan pada tahun hadapan.

“PRU ini, saya berpendapat kita kena ambil kira juga (aspek) seperti sekolah yang dijadikan pusat pemindahan banjir jadi ia sudah tidak sesuai dijadikan pusat pengundian.

“Keduanya mengenai anggota keselamatan yang saya lihat kalau musim tengkujuh, mereka terpaksa turun ke lapangan membantu mangsa banjir. Kalau waktu itu pilihan raya, mereka juga kena jaga peti undi dan mengiring pengundi.

“Jadi saya fikir kita tidak perlu tergesa-gesa (membuat keputusan) mengenai tarikh ini (PRU15). Saya rasa rakyat pun tidak setuju PRU (diadakan pada) musim banjir,” katanya kepada pemberita selepas melancarkan Projek Pemuliharaan Muara Sungai Dungun di Dewan Sivik Bijangga di sini hari ini.

Menteri Alam Sekitar dan Air itu berkata bagaimanapun, tarikh pembubaran Parlimen bergantung kepada keputusan Jemaah Menteri serta Perdana Menteri Datuk Seri Ismail Sabri Yaakob.-AlHijrah Online


POLIS TAHAN PENCERAMAH BEBAS DISYAKI ROGOL REMAJA

SHAH ALAM: Polis menahan seorang penceramah bebas di Kuala Selangor petang semalam kerana disyaki terlibat kes rogol seorang remaja perempuan.

Timbalan Ketua Polis Selangor Datuk S.Sasikala Devi berkata pada 16 Julai lepas polis menerima laporan yang dibuat seorang remaja berusia 14 tahun itu yang mendakwa telah dirogol.

Beliau berkata siasatan awal polis mendapati pengadu berkenalan dengan suspek yang berumur dalam lingkungan 30an itu sejak Mei tahun lepas.

“Bermula dari perkenalan itu pengadu dan suspek telah beberapa kali melakukan hubungan intim di beberapa lokasi berbeza,” katanya dalam kenyataan hari ini.

Menurutnya bertindak hasil maklumat, polis dari Jabatan Siasatan Jenayah Ibu Pejabat Polis Daerah Kuala Selangor telah menahan suspek kira-kira pukul 4.50 petang semalam di Ibu Pejabat Polis Daerah Kuala Selangor.

Sasikala Devi berkata suspek kini direman lima hari bermula hari ini.–AlHijrah Online


PEMANDU LORI SEBABKAN KEMATIAN TIGA SEKELUARGA DIREMAN

MELAKA: Seorang pemandu lori yang terbabit dalam kemalangan sehingga mengakibatkan tiga sekeluarga maut di KM216 arah utara Lebuhraya Utara Selatan (PLUS) berhampiran Jejantas Ayer Keroh semalam, direman tiga hari bermula hari ini hingga Isnin ini.

Perintah reman itu dikeluarkan Penolong Pendaftar Mahkamah Syarina Shaarani @ Tan terhadap lelaki berusia 43 tahun itu.

Semalam, dalam kemalangan membabitkan sebuah kereta dan lori kira-kira pukul 11 pagi, mengorbankan tiga beranak, Zubaidah Abd Rajak dan suami Muhammad Nazirul Syafiq Azmi, masing-masing berusia 28 tahun serta anak tunggal mereka, Muhammad Rizqi yang baharu berumur setahun.

Siasatan awal di tempat kejadian mendapati lelaki itu yang sedang menjalankan kerja-kerja pembaikan pembahagi jalan, telah berhenti di lorong paling kanan dan sedang dalam proses meletakkan kon apabila kereta dipandu Muhammad Nazirul Syafiq yang datang dari arah belakang, melanggar lori berkenaan.–AlHijrah Online


AHLI PARLIMEN BALING MOHON MAAF PERKATAAN ‘GELAP’

KUALA LUMPUR: Ahli Parlimen Baling, Datuk Seri Abdul Azeez Abdul Rahim hari ini memohon maaf atas penggunaan perkataan ‘gelap’ yang menimbulkan kekecohon pada sidang Dewan Rakyat semalam.

Azeez dalam penjelasannya memaklumkan beliau tiada niat mengaitkan perkataan itu dengan mana-mana individu dan hanya merujuk kepada kawasan blok pembangkang yang sedikit gelap atas faktor pencahayaan.

“Saya tiada niat panggil sesiapa gelap. Dua tahun saya duduk di situ sememangnya kawasan itu gelap dan tidak dapat perhatian dari speaker.

“Penting untuk rakyat tahu saya tidak sama sekali berniat untuk panggil sesiapa gelap kerana diri saya sendiri gelap,” kata Azeez pada sidang Dewan Rakyat hari ini.

Azeez kemudian menarik balik perkataan tersebut dan memohon maaf.

Semalam kecoh apabila Azeez mengeluarkan kenyataan “gelap tidak nampak,” ketika ahli parlimen Batu Kawan, Kasthuri Patto sedang berdiri untuk menyuarakan pandangannya. — AlHijrah Online / Zaim Zamani


BOMBA SELAMATKAN WANITA CUBA BUNUH DIRI

KUALA LUMPUR: Seorang wanita warganegara tempatan berusia 39 tahun diselamatkan anggota bomba ketika nekad membuat cubaan bunuh diri di jejantas Stesen Monorail, Jalan Maharajalela, Kuala Lumpur.

Menurut Komander Operasi Kanan Jabatan Bomba dan Penyelamat Malaysia (JBPM) Kuala Lumpur, Wan Hamizan Kamaruddin, wanita tersebut cuba membunuh diri dengan berdiri di atas bumbung jejantas dianggarkan berketinggian 30 kaki.

“Wanita terbabit memegang sebilah pisau dan meletakkannya di bahagian leher bertujuan untuk menghalang pasukan penyelamat daripada menghampirinya.

“Hasil tindakan pantas anggota bomba berjaya menangkap mangsa pada jam 9.28 am dengan selamat,” katanya dalam kenyataan hari ini.

Mangsa katanya dilapor tidak mengalami sebarang kecederaan dan diserahkan kepada pihak polis untuk tindakan lanjut. — AlHijrah Online


HASRAT PULANG BERAYA TIDAK KESAMPAIAN, DUA BERANAK MAUT KEMALANGAN

MARANG: Hasrat dua beranak pulang ke kampung di Marang bagi menyambut Aidilfitri tidak kesampaian apabila kedua-dua mereka maut dalam insiden melibatkan 3 buah kenderaan di Kilometer 28 Jalan Kuala Terengganu-Kuantan dekat Kampung Pulau Kerengga, di sini pagi tadi.

Dalam kejadian jam 6.30 pagi itu, mangsa Subhi Sayuti Abd Ghani, 43, maut di lokasi kejadian akibat cedera parah manakala anak perempuannya, Syuhada Hafiya Subhi Sayuti, 7, meninggal dunia di Hospital Sultanah Nur Zahirah (HSNZ) Kuala Terengganu.

Ketua Polis Daerah Marang, Deputi Superintendan Mohd Zain Md Dris berkata, siasatan awal mendapati kejadian dipercayai berlaku ketika kenderaan pelbagai guna (MPV) Perodua Alza dinaiki mangsa bersama anaknya dari arah Kuala Lumpur memasuki laluan bertentangan.

Beliau berkata, Perodua Alza mangsa kemudian merempuh sisi kiri hadapan kenderaan jenis utiliti sukan (SUV) Rexton Ssyangyong dari arah bertentangan dinaiki enam sekeluarga.

Katanya, akibat rempuhan itu kenderaan mangsa berpusing, dan impak perlanggaran menyebabkan lelaki itu maut ditempat kejadian manakala pemandu serta penumpang Rexton Ssyangyong mengalami kecederaan.

Ujar beliau, anak perempuan mangsa yang mengalami kecederaan parah akibat insiden telah di bawa ke hospital sebelum disahkan meninggal dunia.

Sementara itu Ketua Balai Bomba dan Penyelamat Marang, Zulbahry Sulong berkata, pihaknya menerima panggilan kecemasan pada jam 6.47 pagi dan bergegas ke lokasi bersama sembilan anggota.

“Dalam kenderaan Rexton terdapat enam mangsa yang selamat dan telah dikeluarkan oleh orang awam.

“Bomba mengambil masa kira-kira 10 minit untuk mengeluarkan mangsa dari Perodua Alza yang kemudian disahkan meninggal dunia oleh pihak KKM,” katanya. –AlHijrah Online


KUMPULAN PRO ISRAEL BELANJA LEBIH AS$1 JUTA PASTIKAN KEMPEN PILIHAN RAYA SANDERS GAGAL

WASHINGTON: Tindakan Politik (PAC) sebuah pertubuhan pro-Israel membelanjakan lebih AS$1 juta untuk membeli iklan bagi menghalang Senator Bernie Sanders menang sebagai calon Parti Demokrat untuk pilihan raya Presiden Amerika Syarikat (AS), lapor agensi berita Sputnik.

“PAC membelanjakan lebih AS$1.4 juta untuk memastikan Sanders gagal. Sejumlah $ 800,000 untuk iklan di Iowa dan AS$600,000 di Nevada,” memetik sumber kumpulan pemerhati pilihan raya.

Awal bulan ini, satu laporan mengatakan PAC sangat rapat dengan Jawatankuasa Hal Ehwal Awam Amerika-Israel (AIPAC).

Meskipun Sanders seorang Yahudi, beliau sendiri sering mengkritik tindakan rejim Israel terhadap rakyat Palestin.

Calon demokratik itu akan bersaing di kokus Nevada pada Sabtu.

Sanders dan bekas Datuk Bandar Indiana Peter Buttigieg mengetuai barisan calon Demokratik bersama Senator Elizabeth Warren, bekas Naib Presiden Joe Biden dan Senator Amy Klobuchar. — BERNAMA


ANGKA TRAGIK DUNIA DIREKODKAN DI GAZA

ANKARA: Angka krisis kemanusiaan paling tragik di dunia dicatatkan di Gaza selepas lapan tahun wilayah konflik itu dikepung rejim zionis.

Ia mencatatkan 52 peratus bagi kadar pengangguran, 53 peratus kemiskinan, 95 peratus pencemaran air dan 75 peratus gangguan bekalan elektrik harian.

Gaza Aid Association sebuah badan bukan kerajaan (NGO) berpangkalan di Istanbul mendedahkan perkara itu dalam persidangan khas berkaitan Gaza dan laporan tahunannya semalam.

Situasi di Gaza adalah “paling buruk sepanjang kepungan bertahun-tahun itu,” kata Pengurus Besar NGO itu, Abdul Majed al-Aloul dipetik portal berita Anadolu Agency.

“Bencana yang tidak dapat dielakkan di Gaza menjelang 2020, di mana wilayah itu tidak lagi boleh diduduki semakin hampir berlaku mengikut ramalan PBB (Pertubuhan Bangsa-Bangsa Bersatu),” kata Abdul Majed.

Bekalan ubat-ubatan
pula mencatatkan 50 peratus kekurangan dengan 27 peratus peralatan dan keperluan
kesihatan tidak mencukupi, kata wakil serantau Islamic Committee of the
International Crescent, Omar Tasli pada persidangan itu.

Tujuh puluh tujuh (77) peratus rumah di Gaza yang rosak dan musnah akibat serangan rejim menyebabkan ribuan keluarga hilang tempat tinggal dengan proses pembangunan semula terjejas, kata Anne Jellema yang mengetuai Run4, sebuah yayasan berpangkalan di Belanda.

Gaza dikepung rejim Israel sejak 2007 selepas Hamas menguasai wilayah konflik itu daripada Fatah melalui pilihan raya, sekaligus menjejaskan kehidupan warga Palestin di situ.


DUA LELAKI DITAHAN BAKAR PONDOK POLIS

KOTA BHARU: Polis menahan dua lelaki disyaki terlibat kejadian kebakaran di sebuah pondok polis di Pasar Jelawat, Bachok, awal pagi Sabtu.

Ketua Polis Kelantan, Datuk Shafien Mamat berkata, kebakaran kecil itu berlaku kira-kira 3.12 pagi dan suspek lelaki berusia 24 dan 35 tahun ditahan dalam dua serbuan di dua lokasi berbeza.

“Polis meneliti rakaman kamera litar tertutup (CCTV) di bangunan hadapan lokasi kejadian dan mendapati seorang lelaki bermotosikal membaling satu objek ke sebuah pondok polis hingga terbakar.

“Siasatan mendapati terdapat kesan jelaga pada dinding bahagian luar pondok dan kesan terbakar pada dinding selain kesan retak pada cermin tingkap,” katanya.

Tambahnya, pemeriksaan yang dilakukan menemukan satu objek plastik berisi sisa petrol yang dijadikan sebagai bahan kes.

Polis masih menyiasat motif suspek membakar pondok polis berkenaan di samping ujian urin suspek yang berusia 35 tahun didapati positif dadah jenis metamphetamine.

“Kedua-duanya mempunyai rekod lampau berkaitan kesalahan dadah dan direman enam hari berkuatkuasa hari ini sehingga Jumaat bagi membantu siasatan,” katanya.

Kes disiasat mengikut Seksyen 435 Kanun Keseksaan kerana perbuatan khianat dengan api yang boleh dihukum penjara sehingga 14 tahun dan denda, jika sabit kesalahan.–AlHijrah Online


DUN SELANGOR BUBAR, GELANGGANG PRN DIBUKA

SHAH ALAM: Gendang Pilihan Raya Negeri (PRN) Selangor sudah dipalu selepas Dewan Undangan Negeri (DUN) dibubarkan secara rasmi hari ini, dua hari lebih awal daripada mandat yang sepatutnya tamat pada 25 Jun ini.

Speaker DUN Selangor Ng Suee Lim telah menyerahkan watikah pembubaran kepada Pengarah Suruhanjaya Pilihan Raya (SPR) Selangor Shafie Taib di Bangunan Sultan Abdul Aziz Shah di sini, pagi tadi, bagi memberi laluan kepada Pilihan Raya Negeri (PRN) diadakan.

Ia menyaksikan bermula hari ini Selangor ditadbir oleh kerajaan negeri sementara sehingga kerajaan baharu dibentuk selepas PRN kelak.

Selangor mengikuti Kelantan yang telah membubarkan DUN semalam, diikuti Pulau Pinang serta Kedah dijangka pada 28 Jun, Negeri Sembilan pula dua hari kemudian, manakala Terengganu belum memuktamadkan tarikh pembubaran DUN ketika tempoh akhir penggal akan tamat pada 30 Jun.

Selangor mempunyai 56 DUN dan pada Pilihan Raya Umum Ke-14 (PRU-14), Pakatan Harapan (PH) yang terdiri daripada Parti Keadilan Rakyat (PKR), DAP, Parti Amanah Negara (Amanah) dan Parti Pribumi Bersatu Malaysia (Bersatu) menang 51 kerusi meliputi PKR (21), DAP (16), Amanah (lapan) dan Bersatu (enam).

Barisan Nasional (BN) dan PAS pula masing-masing mendapat empat dan satu kerusi.

Sepanjang penggal ini, Selangor telah menyaksikan empat Pilihan Raya Kecil (PRK) diadakan iaitu di DUN Sungai Kandis; Balakong; Seri Setia dan Semenyih berikutan penyandang kerusi dari PH meninggal dunia.

Tiga daripada kerusi tersebut berjaya dipertahankan PH, manakala kerusi Semenyih berjaya dirampas BN.

Ekoran Langkah Sheraton, kerajaan PH Selangor pada 5 Mac 2020 bertindak menyingkirkan Bersatu daripada gabungan itu, menyebabkan mereka kehilangan lima kerusi milik Bersatu yang dimenangi pada PRU-14.

Selain itu, tiga bekas ADUN yang dipecat dari PKR iaitu Datuk Seri Mohamed Azmin Ali (Bukit Antarabangsa); Muhammad Hilman Idham (Gombak Setia) dan Haniza Mohamed Talha (Ampang Jaya) serta ADUN Sementa Dr Daroyah Alwi yang keluar dari parti itu juga turut menyertai Bersatu.

Namun pada tahun lepas, Haniza dan Dr Daroyah telah mengumumkan menyertai Parti Bangsa Malaysia (PBM).

Bilangan kerusi Bersatu semakin mengecil apabila ADUN Kuang, Sallehudin Amiruddin meninggalkan parti itu dengan menjadi wakil rakyat bebas, manakala ADUN Jeram Mohd Shaid Rosli dan ADUN Batang Kali Harumaini Omar menyertai parti Pejuang.

Pada 16 Feb lepas, kerusi Dewan Undangan Negeri (DUN) Batang Kali diisytiharkan kosong ekoran penyandangnya Harumaini, tidak hadir ke sidang DUN Selangor melebihi tempoh enam bulan. Bagaimanapun, tiada pilihan raya kecil diadakan berikutan pengisytiharan tersebut.

Keadaan politik di Selangor tambah menarik apabila dua ADUN Amanah Mohd Fakhrulrazi Mohd Mokhtar dan Ahmad Mustain Othman, masing-masing mewakili DUN Meru dan Sabak membuat kejutan dengan menyertai PKR, sekutu mereka di dalam PH.

Selain itu, kerusi DAP di Selangor turut berkurangan apabila ADUN Teratai Bryan Lai Wai Chong mengumumkan keluar parti untuk bergerak sebagai wakil rakyat bebas sebelum menyertai Warisan.

Mengikut parti politik, komposisi DUN Selangor sebelum dibubarkan terdiri daripada 19 wakil PKR, DAP (15), Amanah (enam), BN (lima), Bersatu (empat) manakala PAS, Pejuang dan Warisan masing-masing satu kerusi serta seorang wakil rakyat bebas selain satu kerusi diisytiharkan kosong. –AlHijrah Online


SERANGAN BOM TRAK DI UTARA SYRIA

TAL ABYAD: Tentera Turki (TSK) menggagalkan serangan bom trak yang dilakukan oleh pengganas YPG/PKK di Tal Abyad di utara Syria, demikian menurut Kementerian Pertahanan semalam.

Memetik laporan agensi Berita Anadolu, militan berkenaan cuba menyerang Kampung Ayn al-Arus di daerah itu, tetapi berjaya dihalang oleh pusat pemeriksaan keselamatan yang dilakukan oleh TSK, kata kementerian itu di Twitter.

Laporan awal menyebut, ada trak lain berisi bom diletupkan di luar kampung itu, menyebabkan sekurang-kurangnya lima cedera.

Belum ada pihak yang mengaku bertanggungjawab terhadap serangan itu. Bagaimanapun tentera Syria (SNA) berkata, militan YPG/PKK mungkin terlibat.

Manakala di Jarabulus, kejadian sama turut berlaku.

“Pengganas PKK/YPG dahagakan darah telah melakukan serangan bom kereta lain di tengah Jarabulus yang menyasarkan orang awam tidak bersalah, menyebabkan 9 cedera termasuk seorang kanak-kanak,” kata kementerian itu di Twitter.

Lebih 30 tahun menjalankan kempen keganasan terhadap Turki, PKK menyebabkan kematian 40,000 nyawa termasuk wanita, kanak-kanak dan bayi. Kumpulan itu disenaraikan sebagai pengganas oleh Turki, Amerika Syarikat dan Kesatuan Eropah. YPG merupakan cabang PKK di Syria. — Terjemahan AlHijrah Online


TH JANGKA BAYAR HIBAH LEBIH TINGGI BAGI TAHUN KEWANGAN 2019

KUALA LUMPUR: Lembaga Tabung Haji (TH) menjangkakan pembayaran hibah (dividen) lebih tinggi bagi tahun kewangan 2019, kata Pengarah Urusan Kumpulan dan Ketua Pegawai Eksekutifnya Nik Mohd Hasyudeen Yusoff.

Beliau berkata pencapaian prestasi kewangan TH amat positif pada suku ketiga tahun ini malah berada pada landasan yang betul.

“Kalau tengok setakat bulan September baru-baru ini, Alhamdulillah… pencapaian TH (berada) di dalam trek yang betul, jadi kita tunggulah.

“Tahun ini masih berbaki dua minggu lagi. Insya Allah pembayaran hibah akan lebih baik daripada 2018,” katanya selepas majlis penyerahan sumbangan kenderaan dwifungsi kepada wakil masjid terpilih seluruh negara di sini hari ini.

Bagi tahun kewangan 2018, TH mengagihkan hibah sebanyak 1.25 peratus melibatkan RM913 juta kepada semua pendepositnya.

Sehingga 30 Nov lepas, TH mempunyai 8.71 juta pendeposit termasuk 87,000 akaun simpanan yang baharu.

Menurut rekod, prestasi suku ketiga TH adalah baik dengan jumlah aset terus mengatasi tanggungan sebanyak RM2.3 bilion, lebih tinggi berbanding RM1 bilion pada 2018 manakala keuntungan bersih berjumlah RM500 juta pada suku ketiga 2019, meningkatkan keuntungan untuk tempoh sembilan bulan pertama kepada RM1.3 bilion.

Mengenai sumbangan kenderaan dwifungsi, Nik Mohd Hasyudeen berkata TH merancang akan memperluaskan sumbangan seumpama itu ke Sabah dan Sarawak bermula tahun depan.

Sebanyak 25 kenderaan dwifungsi bernilai kira-kira RM3 juta disumbangkan menerusi program Mobiliti TH untuk dimanfaatkan ahli kariah bagi tujuan urusan pengebumian dan pengangkutan.

Sementara itu, Pembantu Pengurus Masjid Jamek Rahimah, Kuala Kubu Bharu, Radzulai Yahaya menyifatkan sumbangan itu sebagai rezeki tidak ternilai yang akan dijaga dan digunakan sebaik mungkin.

“Pada mulanya kami ingatkan van jenazah, rupa-rupanya van serbaguna. Kami memang amat memerlukan kenderaan seumpama ini kerana van jenazah sedia ada hanya dipinjam,” katanya.

Pengerusi dan Imam Masjid Al-Raudhah Machang, Zulkafli Jusoh ketika menzahirkan ucapan penghargaan turut berasa terharu dengan sumbangan daripada lembaga tabungan bagi jemaah haji itu memandangkan pihaknya telah beberapa kali membuat permohonan kepada pelbagai pihak sebelum ini. — BERNAMA


SUU KYI DULU IKON DEMOKRASI, KINI…

KUALA LUMPUR: Bagi Aung San Suu Kyi, tanggal 10 Disember pasti menjadi tarikh yang tidak akan dilupakan apabila beliau menerima Hadiah Nobel Keamanan pada 1991.

Individu di bawah lima kategori menerima pengiktirafan pada tarikh sama setiap tahun sebagai memperingati kematian pereka dari Sweden, Alfred Nobel.

Menerusi wasiatnya, Nobel berhasrat untuk memberikan satu perlima daripada kepentingan dananya kepada individu yang telah berbakti untuk mewujudkan keamanan pada sesebuah negara.

Kira-kira 28 tahun lalu, Suu Kyi dipilih untuk menerima pengiktirafan itu malah beliau juga pernah digelar sebagai salah seorang ‘Anak Gandhi’ oleh majalah Time pada 1999 atas komitmennya menolak keganasan.

Perjuangan menuntut demokrasi dilancarkan anak kepada Jeneral Aung San yang pernah dikenakan tahanan rumah selama 15 tahun itu telah menjadikan beliau kesayangan media arus perdana.

Sejak beberapa tahun lalu, sikapnya terhadap etnik Rohingya telah mencalarkan imej beliau sebagai pemimpin prodemokrasi.

Tindakan Suu Kyi berdiam diri terhadap genosid dan pembersihan etnik yang dilancarkan ke atas golongan itu mengejutkan banyak pihak.

Ia sekali gus mendedahkan sisi berbeza beliau selepas Pilihan Raya Umum di Myanmar yang membawa kemenangan kepada parti pimpinannya, Liga Kebangsaan bagi Demokrasi (NLD) pada 2015.

Pelarian Rohingya terpaksa tinggal di kem sesak di Cox’s Bazar selepas melarikan diri daripada kekejaman di Rakhine pada 2017. – FOTO: AFP

Pendiriannya semakin jelas ketika beliau memberi keterangan berhubung dakwaan tentera melakukan pembunuhan beramai-ramai ke atas etnik Rohingya yang dikemukakan oleh Gambia di Mahkamah Jenayah Antarabangsa (ICJ) di The Hague pada Rabu lalu.

Sikap berdiam diri secara berterusan yang dipamerkan Suu Kyi terhadap isu tersebut malah beliau juga enggan menggunakan istilah ‘Rohingya’ menyebabkan banyak pihak menggesa supaya Hadiah Nobel Keamanan yang diberikan kepadanya ditarik balik.

Peguam Negara Gambia yang juga Menteri Kehakiman, Abubacarr Marie Tambadou mengetuai pasukan undang-undang bagi menarik perhatian global terhadap kekejaman yang dilakukan tentera Myanmar untuk menghapuskan populasi etnik minoriti Islam terbabit.

Gambia yang mendapat sokongan daripada Pertubuhan Kerjasama Islam (OIC) dengan berani bersuara tentang hak orang tanpa kerakyatan seperti dialami penduduk Rohingya.

Sebelum ini, banyak pihak meletak harapan tinggi untuk melihat Penasihat Negara itu mengubah pendiriannya terhadap isu Rohingya di The Hague.

Namun, Suu Kyi tetap mempertahankan tindakan kekerasan yang dilakukan tentera terhadap kumpulan pejuang Rohingya.

Kenyataan beliau dijangka meningkatkan lagi kebimbangan dalam kalangan pelarian Rohingya yang sebelum ini menolak usaha penghantaran pulang ke Myanmar.

Sejak lebih dua dekad lalu, seramai 1.1 juta penduduk Rohingya telah melarikan diri ke Bangladesh akibat gelombang keganasan di Rakhine.

Penduduk Rohingya meliputi sejuta daripada 50 juta populasi di negara majoriti penganut Buddha itu.

Mereka berasal dari barat laut negara itu dan bercakap dialek Bengali dan kebanyakannya tinggal di Rakhine, sebuah negeri paling miskin dan mempunyai populasi penduduk seramai tiga juta orang.

Golongan itu bagaimanapun tidak diiktiraf sebagai salah satu daripada 135 etnik rasmi malah dinafikan hak kerakyatan di bawah Undang-undang Kewarganegaraan Myanmar 1982.

Untuk mendapatkan kerakyatan, mereka perlu mengemukakan bukti pernah tinggal di Myanmar selama 60 tahun, namun kertas kerja seperti itu biasanya tidak diberikan kepada golongan itu.

Oleh itu, penduduk Rohingya berdepan sekatan termasuk hak untuk bergerak, bekerja, berkahwin, mengamalkan agama dan akses kepada perkhidmatan kesihatan.

“Suu Kyi pernah memanggil kami Rohingya sebelum pilihan raya pada 2015. Namun, keadaan mula berubah sejak beliau dilantik sebagai Penasihat Negara.

“Ikon demokrasi itu juga menggesa kerajaan supaya tidak menggunakan istilah Rohingya atau Bengali sebaliknya merujuk etnik tersebut sebagai ‘orang Islam dari Rakhine’. Beliau sekali lagi gagal mengiktiraf identiti kami. Pendirian beliau akan kekal diingati dalam sejarah dunia.

“Ini adalah kali pertama penerima Hadiah Nobel Keamanan mempertahankan genosid di mahkamah tertinggi antarabangsa,” kata aktivis dan pengasas bersama Free Rohingya Coalition, Ro Nya San Lwin yang kini tinggal dalam buangan di Jerman dan sanggup ke The Hague untuk mengikuti perbicaraan itu. — SINAR HARIAN


Netanyahu ikrar rampas Tebing Barat

TEL AVIV – ISRAEL. Perdana Menteri Israel, Benjamin
Netanyahu, semalam dengan angkuh berikrar akan merampas Kawasan C di Tebing
Barat jika beliau menang dalam pilihan raya yang berlangsung esok.

“Saya akan memohon kedaulatan tanpa membezakan blok dan
penempatan terpencil,” katanya buat pertama kali sejak beliau memegang jawatan
pada 2009 sebagai cubaan untuk meraih sokongan pengundi haluan kanan yang tidak
percaya dengan perjanjian damai bersama Palestin.

‘Kedaulatan’ yang pemimpin itu maksudkan ke atas Judea dan
Samaria yang dirujuk Tel Aviv sebagai bahagian pentadbiran merangkumi kawasan
diduduki Israel di Tebing Barat tidak termasuk Baitulmaqdis.

Sinar Harian yang memetik laporan agensi berita menyatakan kenyataan
kontroversi itu dikeluarkan beliau ketika wawancara bersama Saluran 12, tiga
hari sebelum pemilihan tersebut bakal diadakan.

Penyampai Rina Matzliach dilihat sengaja mengajukan soalan
berbaur provokasi tentang isu tersebut kepada Netanyahu.

“Apa pencapaian anda sepanjang tempoh satu penggal selama
empat tahun ini? Kenapa anda tidak rampas blok Gush Etzion? Kenapa anda tidak
memohon kedaulatan ke atas kawasan Ma’aleh Adumim?” katanya yang merujuk kepada
penempatan terbesar Yahudi di kota terbabit.

Dengan bongkak, pemimpin yang dihimpit skandal rasuah itu
berkata, “Siapa cakap kami tidak akan lakukan ini? Ia sedang dalam proses dan
sedang dibincangkan.”

Sebelum beliau membuat pengumuman itu, pesaingnya, Menteri
Pendidikan, Naftali Bennett yang memimpin parti berhaluan kanan menyelar
kelemahan Netanyahu terhadap isu tersebut atas kegagalannya merampas Kawasan C
di Tebing Barat tersebut.

Penempatan haram yang dibina di atas kawasan yang diduduki
Israel ketika Perang Enam Hari 1967 disifatkan sebagai tidak sah oleh komuniti
antarabangsa dan projek pembinaan berterusan penempatan haram Yahudi telah
menjadi halangan utama kepada perdamaian di Timur Tengah.

Tindakan unilateral seumpama itu juga boleh mematikan usaha
penyelesaian dua negara untuk menyelesaikan konflik Israel-Palestin.

Sementara itu, pegawai kanan Palestin, Saeb Erekat mendakwa
kenyataan Netanyahu itu bukan perkara yang menghairankan.

“Israel akan terus melanggar undang-undang antarabangsa
selagi masyarakat antarabangsa terus memberi ganjaran kepada Israel tanpa
kenakan hukuman terutamanya dengan sokongan pentadbiran Presiden Amerika Syarikat
(AS), Donald Trump,” ujarnya menerusi Twitter.

Bulan lalu, keputusan Washington mengiktiraf kedaulatan Israel
ke atas Bukit Golan yang dirampas dari Syria ketika Perang Enam Hari 1967 turut
menerima kutukan negara dunia.

Langkah perdamaian Israel-Palestin terhenti sejak 2014
selepas usaha dilakukan pentadbiran bekas presiden, Barack Obama untuk mencapai
penyelesaian dua negara gagal dilaksanakan.

Selain itu, adalah sukar untuk melakukan ‘rampasan’ ke atas
Tebing Barat di bawah pentadbiran bekas presiden Obama dan George Bush
berikutan kedua-dua pemimpin terbabit melihat penempatan haram Yahudi sebagai
penghalang utama proses damai dan peluasan projek itu wajar dibekukan.


KANAK-KANAK HILANG DITEMUI LEMAS

MARANG: Seorang kanak-kanak ditemui lemas selepas terjatuh ke dalam sebuah paya di Kampung Gong Beris, Pulau Kerengga petang semalam.

Mayat Muhammad Syafiq Abdullah, 6, ditemui dalam keadaan terapung di dalam kawasan paya tersebut pada jam 8 pagi tadi.

Ketua Polis Daerah Marang, Deputi Superintendan Mohd Zain Mat Dris berkata, kehilangan kanak-kanak lelaki itu disedari ibunya, Siti Maznah Abdul Rahman, 34, pada jam 6 petang semalam.

Kata Mohd Zain, pada mulanya ibunya menyangka kanak-kanak itu bermain di luar rumah seperti biasa, tetapi tidak pulang ke rumah walaupun sudah jam 8 malam.

Wanita itu kemudian memaklumkan kehilangan tersebut kepada adik lelakinya sebelum operasi mencari digerakkan dengan bantuan penduduk kampung.

Menurut Mohd Zain, mayat mangsa dibawa ke Hospital Sultanah Nur Zahirah (HSNZ) untuk siasatan lanjut. – AlHijrah Online


COVID-19: DARI KEDAI FIZIKAL KE PLATFORM E-DAGANG

KUALA LUMPUR: Kekangan operasi perniagaan fizikal akibat penularan COVID-19 perlu dijadikan titik permulaan kepada usahawan dan perniaga untuk berinovasi dan melangkah ke arah platform e-dagang.

Pengarah Kanan Institut Keusahawanan Universiti Malaysia Kelantan (UMK), Prof Dr Nik Maheran Nik Muhammad berkata, platform digital yang hanya memerlukan modal yang rendah mampu menyumbang kepada pendapatan usahawan ketika berlaku bencana seperti COVID-19.

“Ada hikmah di sebalik COVID-19 untuk kita lihat pentingnya teknologi zaman sekarang ini, khususnya kepada semua usahawan.

“Dulu anak muda Gen-Y ke arah dalam talian, tapi sekarang ‘makcik kiah’ juga kena belajar untuk platform digital dan kita kita kena beri tunjuk ajar kepada golongan ‘baby boomers’ untuk ke arah digital,” katanya kepada AlHijrah Online mengenai cabaran usahawan dan peniaga Industri Kecil dan Sederhana (IKS) susulan pelaksanaan Perintah Kawalan Pergerakan (PKP) bagi membendung COVID-19.

Pelaksanaan PKP sejak 18 Mac lalu menyebabkan ramai usahawan dan peniaga yang bergantung kepada kaedah konvensional, termasuk hanya mempunyai kedai fizikal, berdepan masalah kerana bergantung kepada pelanggan yang melakukan urusan jual beli di kedai.

Malah ada dalam kalangan usahawan yang berdepan risiko “gulung tikar” apabila tidak dapat melakukan penjualan ekoran kekangan pergerakan di bawah penguatkuasaan PKP bagi mengekang penularan wabak penyakit itu.

Dr Nik Maheran berkata ketika ini platform e-dagang semakin mendapat tempat dalam kalangan usahawan terutama golongan muda.

Katanya, usahawan lebih berumur kurang pendedahan berkenaan kebaikan platform digital menyebabkan ramai hanya mengharapkan keuntungan dari operasi perniagaan biasa.

“Golongan lebih berusia ini mereka bukan takut untuk ke platform digital, cuma mereka tak tahu dan tak didedahkan dengan kelebihan perniagaan atas talian,” katanya.

Dalam pada itu bagi memperkasakan perniagaan atas talian, Dr Nik Maheran berkata UMK telah melancarkan platform e-dagangnya yang digelar UNiK19.

Laman sesawang itu diwujudkan bertujuan membantu usahawan dalam kalangan pelajar, penyelidik dan pensyarah UMK untuk memasarkan atau mendapatkan produk diinginkan dan ia terbukti berkesan.

“Sebelum ini UNik19 hanya untuk warga UMK, namun menjelang bulan Ramadan ini kita bercadang untuk buka kepada umum dan menjadikan UNiK19 sebagai portal e-bazar Ramadan untuk membantu peniaga sekitar Kelantan yang terjejas akibat COVID-19,” katanya.

Dr Nik Maheran turut menyambut baik usaha TV AlHijrah menyediakan ruang pengiklanan dan hebahan percuma di platform stesen televisyen islamik itu.

Bermula 4 April lalu untuk tempoh tiga bulan, TV AlHijrah menyediakan slot pengiklanan percuma kepada tiga usahawan IKS setiap hari dalam program bual bicara Assalamualaikum untuk menghebahkan produk mereka.

Hebahan ini dilakukan melalui aplikasi skype di tempat masing-masing di mana usahawan IKS berada sebelum disiar secara langsung di TV AlHijrah.

Ketua Pegawai Eksekutif TV AlHijrah, Namanzee Harris ketika melancarkan Pakej Stimulus IKS TVAH berkata, inisiatif itu digerakkan untuk membantu kelompok IKS yang terjejas akibat pelaksanaan PKP dalam usaha kerajaan mengekang penularan wabak COVID-19.

“Kalau kita tak bantu IKS jana ekonomi, kita akan lihat permasalahan ekonomi lebih besar impaknya kepada peluang pekerjaan dan ekonomi (secara umumnya).

“Inilah asanya untuk kita beri kembali kepada IKS supaya mereka boleh bangun semula,” kata Namanzee ketika mengumumkan Pakej Stimulus IKS TV AlHijrah bernilai RM7.65 juta dalam program Analisis bersama Syafinaz Yunus pada Jumaat lalu.

Melalui pakej itu, IKS akan mendapat membuat iklan bernilai RM30,000 di platform televisyen dan digital TV AlHijrah secara percuma.

Pakej Stimulus IKS itu juga antara inisiatif TV AlHijrah di bawah gerakan #MusaadahCOVID19 yang diterajui Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri dalam membantu kelompok terjejas COVID-19.

Ia juga sebagai menyahut seruan Perdana Menteri, Tan Sri Muhyiddin Yassin supaya syarikat berkaitan kerajaan (GLC) bersama-sama kerajaan membantu kelompok terjejas akibat COVID-19, termasuk IKS. – AlHijrah Online

Laporan visual/artikel oleh Zaim Zamani. Laporan tambahan/suntingan  Syed Azwan Syed Ali.


PELAN PEMULIHAN NEGARA: SEKTOR SOSIAL DIJANGKA DIBUKA PADA SEPTEMBER

KUALA LUMPUR: Pelan Pemulihan Negara merupakan strategi Malaysia untuk keluar dari pandemik COVID-19 bagi mengembalikan kehidupan harian biasa kata Perdana Menteri Tan Sri Muhyiddin Yassin.

Pelan tersebut akan dilaksanakan secara berfasa, berdasarkan data yang bersandarkan kepada tiga indikator utama.

Menurutnya, setiap fasa dijangka mengambil masa dua bulan, dengan pembukaan sektor sosial (termasuk sekolah) secara berperingkat menjelang fasa ketiga yang dijangka bermula September.

“Setiap fasa pelan pemulihan berpaksikan kepada data yang bersandarkan tiga indikator ambang utama untuk beralih dari satu fasa ke fasa seterusnya.

“Indikator terdiri daripada keadaan penularan COVID-19 dalam komuniti berdasarkan bilangan kes jangkitan harian; keupayaan sistem kesihatan awam berdasarkan kadar penggunaan katil di wad unit rawatan rapi (ICU); tahap populasi yang dilindungi berdasarkan peratusan yang lengkap menerima dua dos suntikan vaksin,” dalam perutusan khas, hari ini.

Untuk peralihan dari fasa pertama kepada fasa kedua, purata kes harian COVID-19 perlu menurun di bawah angka 4,000, kapasiti ICU berada di paras sederhana dan populasi rakyat yang telah lengkap menerima dua dos vaksin sebanyak 10 peratus.

Bagi memasuki ke fasa ketiga, kes harian positif perlu dicapai puratanya bawah 2,000, kapasiti ICU pada paras mencukupi dan 40 peratus rakyat Malaysia lengkap menerima dua dos vaksin.

Muhyiddin mengulas, bagi fasa keempat, Malaysia akan melaksanakan pembukaan penuh termasuk sektor sosial, ekonomi jika dapat mencapai 500 kes positif COVID-19 serta kadar vaksinasi rakyat sebanyak 60 peratus.

Perjalanan rentas negeri serta pelancongan domestik akan dibenarkan dengan mematuhi prosedur operasi standard (SOP) yang ketat, dalam fasa keempat.—AlHijrah Online


COVID-19: BERITA TULAR SEMAKIN BERLELUASA

KUALA LUMPUR: Tugas menangani COVID-19 bukan perkara mudah, lebih-lebih lagi dengan penularan maklumat palsu yang boleh menimbulkan situasi panik dalam kalangan rakyat.

Sejak bermula kluster COVID-19 di negara ini, banyak maklumat dikongsi sewenang-wenangnya di media sosial tanpa usul periksa malah orang ramai mudah mempercayainya walaupun bukan daripada sumber sah.

Terbaharu, tular mesej di media sosial bahawa beberapa kawasan di ibu kota, antaranya KL Sentral, Solaris Dutamas dan beberapa hospital kerajaan termasuk Hospital Serdang dan Hospital Putrajaya perlu dijauhi disebabkan COVID-19.

Bagaimanapun, perkara itu dinafikan jurucakap Kementerian Kesihatan (KKM) dan mengesahkan ia adalah mesej palsu.

Begitu juga mesej tular yang mengatakan terdapat pusat beli-belah di sekitar Putrajaya perlu dielak daripada dikunjungi, turut disahkan KKM bahawa maklumat itu tidak benar.

Ketua Pengarah Kesihatan Datuk Dr Noor Hisham Abdullah sebelum ini menasihati rakyat Malaysia supaya berhenti daripada menyebarkan berita palsu mengenai penularan COVID-19.

Katanya adalah penting bagi rakyat Malaysia untuk mendapatkan maklumat dan berita sahih ketika berlakunya sesuatu krisis terutamanya sewaktu penularan COVID-19.

Selain itu, orang ramai dinasihatkan untuk mengamalkan penjagaan kebersihan peribadi seperti kerap mencuci tangan, memakai penutup mulut dan hidung sekiranya batuk dan selesema serta mendapatkan pemeriksaan di pusat perubatan berhampiran sekiranya mengalami simptom berkaitan. — BERNAMA


PENOLONG PENGARAH JPN KELANTAN MAUT DILANGGAR

KOTA BHARU: Penolong Pengarah Jabatan Pendidikan Negeri (JPN) Kelantan maut selepas dilanggar sebuah kereta yang dipandu seorang lelaki yang hanya memiliki lesen L, ketika berjalan kaki di Jalan Kota Bharu-Pasir Puteh berhampiran Sekolah Kebangsaan Padang Kala, di sini, pagi semalam.

Ketua Polis Daerah Kota Bharu ACP Mohd Rosdi Daud berkata kejadian itu berlaku kira-kira 11.30 pagi, ketika mangsa Nik Mohd Hissham Mohamed Nor, 45, sedang berjalan dari sekolah tersebut menuju ke rumah sepupunya yang terletak di seberang jalan berhampiran lokasi kejadian.

“Menurut keterangan saksi, ketika Nik Mohd Hissham berada di bahu jalan dari arah Peringat ke Melor, datang sebuah kereta Perodua Axia dari arah belakang telah termasuk ke bahu jalan lalu melanggar mangsa yang berada di bahu jalan.

“Kejadian itu menyebabkan mangsa terseret sejauh 29 meter ke bahu jalan dan meninggal dunia di lokasi kejadian,” katanya dalam kenyataan, hari ini.

Mohd Rosdi berkata kejadian itu mengakibatkan kereta terlibat mengalami kerosakan pada bahagian bampar dan cermin hadapan pecah, namun pemandu berusia 25 tahun dan penumpang kereta, 24, tidak mengalami kecederaan.

Menurutnya ujian saringan air kencing terhadap pemandu dan penumpang kereta terbabit didapati negatif.

“Siasatan awal mendapati kemalangan dipercayai disebabkan kecuaian dan kelekaan pemandu kereta yang tidak berhati-hati dan berhemah hingga menyebabkan berlakunya kemalangan serta kematian kepada mangsa.

“Siasatan masih diteruskan dan kes disiasat mengikut Seksyen 41(1) Akta Pengangkutan Jalan 1987,” katanya. –AlHijrah Online


KERAJAAN GAGAL LUCUT HAK BARANG KEMAS, JAM DAN BEG TANGAN MILIK NAJIB, ROSMAH

KUALA LUMPUR: Kerajaan hari ini gagal dalam permohonan untuk melucut hak 2,435 unit barang kemas, tujuh utas jam tangan dan 29 beg tangan berjenama bernilai RM80 juta yang disita dari sebuah premis milik Obyu Holdings Sdn Bhd, yang didakwa milik Datuk Seri Najib Tun Razak dan isterinya Datin Seri Rosmah Mansor.

Ini berikutan keputusan Hakim Mahkamah Tinggi Datuk Muhammad Jamil Hussin yang menolak permohonan pendakwaan selaku pemohon untuk melucut hak barangan tersebut yang disita oleh polis di Pavilion Residence pada 17 Mei 2018.

Dalam penghakimannya, Muhammad Jamil berkata pemohon gagal membuktikan kesemua barangan yang disita itu adalah hasil daripada penyelewengan dana 1Malaysia Development Berhad (1MDB).

Hakim itu turut menolak permohonan pihak pendakwaan untuk menggantung pelaksanaan keputusan tersebut sementara menunggu rayuan difailkan dan diputuskan oleh Mahkamah Rayuan.

Najib dan Rosmah merupakan pihak ketiga dalam permohonan itu. Mana-mana pihak ketiga yang mendakwa mempunyai kepentingan ke atas barangan yang dirampas boleh hadir di mahkamah untuk mengemukakan alasan mengapa barangan itu tidak boleh dilucut hak kepada kerajaan.

Pada 2019, pendakwaan memfailkan permohonan pelucuthakan terhadap Obyu Holdings untuk melucut hak barangan tersebut dan wang tunai berjumlah RM114,164,393.44 yang didakwa milik UMNO dan Najib. Bagaimanapun kerajaan gagal melucut hak wang itu.

Barangan tersebut didakwa hasil aktiviti haram yang dikaitkan dengan skandal dana 1MDB, disita di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Barangan kemas dan beg tangan didakwa milik Rosmah manakala jam tangan milik Najib.

Dalam keputusannya, Hakim Muhammad Jamil berkata pegawai penyiasat pengubahan wang haram Supt Foo Wei Min gagal membuktikan bahawa jam tangan yang disita itu hasil daripada pecah amanah atau harta curi.

“Perlakuan kesalahan predikat (aktiviti haram) tidak dibuktikan, maka tidak timbul isu bahawa jam tangan yang disita diperoleh berkaitan dengan perlakuan kesalahan predikat atau menggunakan penyelewengan dana 1MDB,” katanya.

Muhammad Jamil berkata wang berjumlah US$247,599,466 telah dibayar oleh Blackstone Asia Real Estate Partners dan beberapa pihak lain kepada 31 syarikat pengeluar dan penjual barangan kemas untuk pembelian barang kemas.

“Perlakuan kesalahan predikat tidak dibuktikan, maka tidak timbul isu bahawa barang kemas yang disita berkaitan dengan perlakuan kesalahan predikat,” katanya.

Bagi 29 beg tangan pula, Muhammad Jamil berkata Supt Foo menyatakan ia telah diterima sebagai hadiah, namun tidak mempunyai keterangan yang kukuh untuk pembuktian.

Sehubungan itu, hakim berkata pemohon (pendakwaan) gagal membuktikan permohonannya untuk melucut hak harta yang disita adalah hasil daripada aktiviti haram dengan menyeleweng dana 1MDB.

“Atas imbangan kebarangkalian, pemohon gagal membuktikan bahawa harta yang disita adalah keterangan yang berhubung dengan perlakuan aktiviti haram. Permohonan pemohon untuk melucut hak 2,435 unit barang kemas, tujuh utas jam tangan dan 29 unit jam tangan ditolak,” katanya.

Selepas Muhammad Jamil menyampaikan keputusan, Timbalan Pendakwa Raya Faten Hadni Khairuddin memohon untuk menggantung keputusan itu mengikut Seksyen 311 Kanun Tatacara Jenayah.

“Kami akan mendapatkan arahan lanjut sama ada untuk merayu atau tidak keputusan hari ini, sebab itu kami mohon untuk menangguhkan keputusan sehingga rayuan difailkan. Pihak pendakwaan akan membuat permohonan secara bertulis.

“Kesan daripada keputusan hari ini barangan yang disita perlu dipulangkan, jadi sekiranya keputusan hari ini tidak digantung, rayuan pihak pendakwaan akan menjadi sia-sia,” katanya.

Bagaimanapun peguam Najib, Tan Sri Muhammad Shafee Abdullah berkata Seksyen 311 Kanun Prosedur Jenayah tidak terpakai dalam perkara itu untuk saman pelucuthakan sebaliknya ia terpakai dalam prosiding jenayah.

“Oleh itu saya memohon Yang Arif menolak permohonan pihak pendakwaan. Rakan saya telah menyatakan bahawa mereka mengemukakan permohonan untuk Peguam Negara mempertimbangkan sama ada untuk merayu atau tidak. Jadi berdasarkan ketidakpastian, tidak boleh ada perintah untuk penangguhan pelaksanaan,” katanya.

Hakim Muhammad Jamil kemudian menolak permohonan pendakwaan untuk menggantung keputusan itu kerana beliau telah memutuskan bahawa harta yang disita bukan diperoleh berkaitan dengan aktiviti haram. –AlHijrah Online


JENAZAH ADIBAH NOOR SELAMAT DIKEBUMI

KUALA LUMPUR: Jenazah penyanyi dan pelakon terkenal Adibah Noor Mohamed Omar, 51, selamat dikebumikan di Tanah Perkuburan Islam Taman Keramat Permai di sini, tengah hari ini.

Pengebumian Adibah berjalan lancar dengan dihadiri bapanya Mohamed Omar Zainal Abidin, 87, dan ahli keluarga serta lebih 100 kenalan rapat dan rakan artis.

Antara selebriti yang hadir Datuk Afdlin Shauki, Datuk Hans Isaac, Datuk M. Nasir, Nikki Palikat, Remy Ishak, Linda Onn dan Ziana Zain.

Terdahulu, jenazah Allahyarhamah dimandi dan dikafan di Masjid Al-Ansar Taman Keramat di sini, kira-kira 9.30 pagi.

Suasana sedih dan pilu menyelubungi ketika jenazah Allahyarhamah tiba di tanah perkuburan, dengan rata-rata hadir sejak awal pagi bagi memberikan penghormatan terakhir.

Penyanyi Nikki berkata beliau menganggap Adibah sebagai seorang kakak yang sering menasihatinya untuk menjaga kesihatan.

“Dia selalu beri teguran untuk utamakan diri sendiri, dia pun berkongsi ada mengalami pendarahan mengejut yang terlalu banyak ketika buat show. Selepas itu dia kata dia buat pemeriksaan di hospital, tiada apa-apa.

“Tetapi rupanya itu adalah tanda awal dia ada kanser. Kita pun tidak sangka sebab dia jenis yang ceria dan apabila sedih pun dia sentiasa buat orang gelak,” katanya ketika ditemui pemberita di masjid berkenaan.

Pengarah dan pelakon Hans Isaac pula berkata Allahyarhamah adalah seorang yang sangat positif dan sentiasa menyokong setiap karyanya.

“Dia selalu (suarakan) isu pasal kebajikan orang lain dalam industri, dia sentiasa berjuang untuk  kepentingan orang lain, dia tidak pernah mengeluh mengenai diri sendiri,” katanya.

Adibah Noor meninggal dunia di Hospital Gleneagles di sini, pada kira-kira 7.45 malam tadi akibat penyakit kanser ovari tahap empat.–AlHijrah Online


COVID-19: AGONG ZAHIR PENGHARGAAN KEPADA PETUGAS BARISAN HADAPAN ATM

KUALA LUMPUR: Penghargaan dizahirkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah kepada warga Angkatan Tentera Malaysia (ATM) termasuk yang terlibat sebagai petugas barisan hadapan dalam membendung penularan virus COVID-19.

Sempena sambutan Hari Angkatan Tentera Malaysia (ATM) ke-87 hari ini, baginda turut menzahirkan penghargaan kepada seluruh warga angkatan tentera termasuk veteran serta semua yang pernah berkhidmat dengan Angkatan Tentera Malaysia.

“Selaku pemerintah tertinggi ATM, Seri Paduka Baginda amat menyanjung tinggi dan merakamkan setinggi-tinggi penghargaan atas jasa, khidmat bakti dan pergorbanan yang dicurahkan oleh seluruh warga dan bekas anggota ATM dalam melindungi kedaulatan dan keselamatan negara yang kita cintai bersama ini.”

Al-Sultan Abdullah turut mendoakan agar ATM terus menjadi sebuah angkatan pasukan keselamatan yang disegani dan dihormati di persada antarabangsa.

Hari Angkatan Tentera Malaysia disambut 16 September setiap tahun.-Alhijrah Online


HUBUNGAN ARAB SAUDI-ISRAEL TIDAK TERJALIN SEHINGGA ISU PALESTIN SELESAI

RIYADH: Arab Saudi tidak akan mengikuti langkah Emiriah Arab Bersatu (UAE) menjalinkan hubungan diplomatik dengan negara haram Israel sehinggalah negara Yahudi itu menandatangani perjanjian damai yang diiktiraf dengan Palestin.

Menteri Luar, Putera Faisal Farhan Al Saud berkata, hubungan antara kedua-dua negara itu tidak akan terjalin selagi isu Palestin tidak diselesaikan.

Tambah Putera Faisal, keamanan perlu dicapai dengan rakyat Palestin berdasarkan prinsip perjanjian antarabangsa sebagai syarat untuk menormalkan hubungan dengan Israel.

Beliau juga mengkritik dasar satu pihak yang dibuat Israel yang mahu meluaskan penempatan haram Yahudi di tebing barat dan hanya akan memburukkan lagi konflik antara Riyadh dengan wilayah haram itu.

Pengumuman Arab Saudi merupakan reaksi pertama negara beraja itu sejak UAE mencapai persetujuan dengan Israel selepas Riyadh berdepan tekanan daripada Washington supaya mengumumkan langkah sama dengan Abu Dhabi.

UAE adalah negara teluk pertama yang menormalisasikan hubungan dengan Israel sehingga memberi tekanan kepada negara Arab lain termasuk Arab Saudi untuk melakukan perkara sama. — Alhijrah Online


MASJID, SURAU DIMINTA SEBAR MAKLUMAT SAHIH BERKENAAN VAKSIN

SHAH ALAM: Semua masjid dan surau diminta terus menyebarkan maklumat sahih berkenaan kepentingan pengambilan vaksin dalam usaha membantu kerajaan memerangi pandemik COVID-19.

Pengerusi Majlis Agama Islam Selangor (MAIS), Tan Sri Abdul Aziz Mohd Yusof berkata, MAIS bekerjasama dengan Jabatan Agama Islam Selangor (JAIS) untuk sentiasa memperkasa fungsi ahli jawatankuasa masjid dan surau di Selangor dalam membantu meningkatkan tahap kesedaran pendaftaran vaksin dalam kalangan ahli kariah.

Tambahnya, MAIS melihat fungsi masjid dan surau ini bukan sahaja sebagai tempat beribadah tetapi perlu ditingkatkan sebagai pusat rujukan utama.

“Ini termasuk masjid dan surau sebagai pusat informasi dan penyebaran maklumat yang sahih kepada masyarakat sekitar mengenai kepentingan mengambil vaksin COVID-19.

“Walaupun kegiatan bersemuka di masjid atau surau terhad, aktiviti dalam talian boleh dilaksanakan secara meluas seperti bacaan al-Quran, ceramah dan tazkirah bersama ahli kariah, termasuk perkongsian dan saranan berkaitan pengambilan vaksin melalui dalam talian,” katanya.

Abdul Aziz berkata, MAIS mengharapkan dengan adanya pendekatan tersebut dapat menimbulkan kefahaman dalam kalangan ahli kariah masjid atau surau mengenai kepentingan mengambil vaksin COVID-19.

Pendekatan yang diambil MAIS berdasarkan keputusan Mesyuarat Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-10 yang bersidang pada 3 Disember tahun lalu.

“Ia juga berdasarkan keputusan Mesyuarat Jawatankuasa Fatwa Negeri Selangor Bil. 1/2021 yang bersidang pada 9 Februari lalu yang mengambil ketetapan bahawa Hukum Penggunaan Vaksin COVID-19 adalah harus dan ia wajib diambil oleh golongan yang ditetapkan kerajaan dan Kementerian Kesihatan (KKM).

“MAIS berpandangan, keputusan itu sangat diberikan penekanan dalam Islam iaitu hifzu al-nafs atau memelihara nyawa, malah umat Islam disyariatkan memelihara nyawa dan mengharamkan perbuatan yang akan menyebabkan nyawa terancam serta berada dalam kebinasaan,” katanya.—AlHijrah Online


Usaha atasi pencemaran air perlu diselaras

PETALING JAYA – Usaha mengatasi pencemaran air perlu diselaras supaya
isu tahap kualiti air sungai negara yang mencatat penurunan dapat diselesaikan
secara menyeluruh.

Setakat ini tiada penyelarasan antara agensi sama ada di peringkat Negeri
atau Persekutuan. Ketika ini terdapat beberapa agensi yang terlibat dalam pemeliharaan
kualiti air sungai, sama ada peringkat Persekutuan ataupun Negeri.

Pakar Kualiti Air dan Permodelan, Dr. Zaki Zainudin berkata, satu pendekatan khas perlu diwujudkan bagi menjadi rujukan semua agensi terlibat dengan menumpukan tahap kualiti air sungai yang ingin dicapai.

“Kita kena ada satu roadmap, satu blueprint yang boleh menjadi rujukan kepada semua agensi yang terlibat dengan mewujudkan satu target kualiti air untuk memastikan sungai kita terus diurus secara lestari”, katanya sewaktu ditemui pada Seminar Pencemaran Sungai dan Impak Bekalan Air di Semenanjung Malaysia, di Hotel Armada, di sini hari ini.

Beliau juga berkata, pihak berwajib perlu memastikan air sungai tidak
akan tercemar pada masa akan datang dan memantau kerja-kerja pembangunan yang
sering menghasilkan pencemaran baharu.

Selain itu sasaran berdasarkan segmen sungai yang berbeza perlulah
diwujudkan supaya kualiti sungai tidak merosot walaupun adanya punca pencemaran
baharu.

Menurutnya lagi, kemampuan sesebuah sungai mencairkan sisa buangan
perlu diambil kira dalam menambah baik perundangan sedia ada. Ini kerana tahap
pencairan sisa buangan bergantung kepada saiz dan kuantiti air di sesebuah
sungai.


‘ZAKAT UNTUK UMAT ISLAM’

SHAH ALAM : Beberapa tokoh agama menyokong Sultan Selangor, Sultan Sharafuddin Idris Shah yang bertitah agar memberikan zakat kepada kalangan asnaf yang terdiri daripada orang Islam sahaja.

Agihan zakat kepada bukan Islam dibolehkan sekiranya ia menjadikan penyebab individu berkenaan memeluk Islam di bawah asnaf Mu’allafati Qulubuhum.

Bagi pendakwah Ustaz Wan Akashah Wan Abdul Hamid berkata, sekiranya hendak mengagihkan bantuan kepada orang bukan Islam, pihak berkenaan perlulah menubuhkan dana lain tidak melibatkan zakat.

“Sebab fungsi zakat sebenarnya adalah untuk mengurangkan atau membasmi kemiskinan kepada orang Islam.

“Maknanya di sini, kita pun masih banyak orang-orang yang Islam yang masih miskin yang masih termasuk di dalam lapan (golongan) asnaf.

“Masih banyak lagi, antara punca gejala sosial yang berlaku, terpaksa bekerja dua tiga kerja dalam satu masa dan kita masih berpegang prinsip asas zakat hanya untuk orang Islam sahaja,” katanya.

Sementara itu, Ustaz Daud Che Ngah pula menegaskan, tiada istilah zakat untuk orang bukan Islam.

Menurutnya, agihan zakat ini telah dinyatakan secara spesifik dalam al-Quran iaitu kepada lapan asnaf yang layak, orang fakir, miskin, amil, muallaf, hamba, orang berhutang (al-gharimin), orang yang berjuang di jalan ALLAH (fisabilillah) dan musafir.

“Dalam al- Quran sendiri sudah jelas disebut zakat hanya untuk orang Islam. Telah disebut hanya lapan golongan sahaja yang layak terima zakat.

“Jika ingin bantuan zakat, masuk Islam dahulu. Kita tidak kutip duit orang Islam untuk diagihkan kepada orang bukan Islam. Boleh membantu golongan bukan Islam tetapi bukan dengan (wang ) zakat,” katanya.

Katanya, terdapat banyak lagi cukai lain yang boleh digunakan bagi mengagihkan bantuan zakat kepada orang bukan Islam itu kerana negara kita juga memperkenalkan pelbagai sistem percukaian. — SINAR HARIAN


30 KRU FILEM TERPERANGKAP DI BELAKANG GUA TEMPURUNG BERJAYA DISELAMATKAN

IPOH: Seramai 30 kru penggambaran filem antarabangsa yang terperangkap di belakang Gua Tempurung di Gopeng, dekat sini, selepas laluan keluar gua itu dinaiki air berikutan hujan lebat petang tadi, selamat dan berjaya di bawa keluar.

Ketua Polis Perak, Datuk Mohd Yusri Hassan Basri, berkata, jumlah kru yang terlibat dalam aktiviti penggambaran di kawasan itu adalah seramai 80 orang dan yang terperangkap adalah seramai 30 orang terdiri daripada warga tempatan dan warga Singapura.

Katanya, kesemua mangsa terperangkap berjaya diselamatkan oleh pasukan mencari dan menyelamat (SAR) terdiri daripada anggota polis dan bomba.

“Semua mangsa tidak mengalami sebarang kecederaan,”  katanya dalam kenyataan, malam ini.

Mohd Yusri berkata Ibu Pejabat Polis Daerah Kampar menerima maklumat pada jam 4.10 petang mengenai orang awam terperangkap di bahagian belakang Gua Tempurung kerana paras air naik.

“Sepasukan anggota dari Balai Polis Gopeng dan Kota Bharu telah pergi ke tempat kejadian. Hasil siasatan awal mendapati kejadian berlaku ketika hujan lebat yang berterusan sejak jam 4 petang. Kesemua mangsa terperangkap kerana air naik secara mendadak ke kawasan alur air di dalam gua.

“Kedalaman air lebih kurang 1.5 meter. Kesemua mangsa yang terlibat adalah kru penggambaran filem berjudul ‘Bursting Point’  dari sebuah syarikat antarabangsa dari Singapura yang sedang menjalankan kerja-kerja perfileman,” katanya. – AlHijrah Online


MEKANISMA BAHARU PERCEPAT PENGELUARAN SIJIL HALAL PERLU DILAKSANA

KUALA LUMPUR: Mesyuarat Majlis Halal Malaysia hari ini sepakat bersetuju bahawa satu mekanisma atau proses baharu perlu dilaksanakan bagi mencepatkan proses pengeluaran sijil halal.

Timbalan Perdana Menteri Datuk Seri Dr Ahmad Zahid Hamidi berkata ia memandangkan pengeluaran sijil halal ketika ini mengambil masa kira-kira sembilan bulan untuk diluluskan berikutan beberapa kekangan termasuk karenah birokrasi.

“Pengeluaran sijil-sijil halal itu hendaklah dilakukan dengan mempercepatkan prosesnya, tetapi mematuhi syarat-syarat yang ditentukan.. kita harus keluar daripada kepompong pemikiran dan pendekatan silo dalam perkara ini.

“Ini kerana terdapat lebih 200,000 syarikat halal, tetapi untuk memperoleh sijil halal ini ada kekangan,” katanya pada sidang media selepas melancarkan Pelan Induk Industri Halal 2030 (HIMP 2030) di Bangunan Parlimen di sini hari ini.

Justeru, beliau berkata antara langkah dilakukan bagi menambah baik prosedur itu adalah pelancaran Pelan Induk hari ini yang antara lain melakar hala tuju industri halal yang mempunyai potensi pasaran domestik dan luar negara.

Ahmad Zahid yang merupakan Pengerusi Majlis Pembangunan Halal Malaysia berkata pelaksanaan Pelan Induk Industri Halal 2030 itu dilihat memang tepat pada masanya, semasa negara berusaha untuk memanfaatkan secara strategik permintaan global yang semakin meningkat bagi produk dan perkhidmatan halal.

Beliau berkata Pelan Induk itu juga akan mengukuhkan lagi peranan kepimpinan Malaysia dalam industri halal, dengan memanfaatkan kelebihan negara yang memiliki ekosistem industri halal diiktiraf dunia, di samping memiliki kepakaran yang diperlukan.

Beliau seterusnya mencadangkan agar penganjuran Malaysia International Halal Showcase (MIHAS) yang melibatkan pengeluar produk dan pemain industri pada 15 Sept ini, turut melaksanakan program padanan perniagaan.

“Padanan perniagaan dengan rakan-rakan, perkongsian pintar di luar negara (perlu dilaksanakan) agar produk-produk halal ini dapat dieksport ke pasaran yang berpotensi besar melalui business partners atau pun rakan-rakan perkongsian dalam sektor perniagaan halal ini di luar negara,” katanya. — AlHijrah Online


Kerajaan hanya akan jual tanah kepada rakyat Malaysia: Tun M

KUALA LUMPUR – Perdana Menteri, Tun Dr Mahathir Mohamad menegaskan, tanah kerajaan hanya akan dijual kepada rakyat tempatan sekiranya perlu bagi mengurangkan beban hutang negara.

Beliau berkata, langkah itu bagi memastikan kerajaan PH tidak
mengulangi tindakan pimpinan kerajaan lalu yang sanggup menjual aset
negara kepada pihak asing.

“Kita masih ada beberapa aset. Jika perlu, kita akan jual tanah milik kerajaan tapi sudah tentu hanya jual tanah kepada rakyat Malaysia, bukan pihak asing.

“Pembangkang boleh membantah, tetapi mereka tidak lagi berkuasa.
Ketika memerintah, mereka tidak membantah tanah dijual kepada pihak
asing, sekarang baru mereka sedar,” katanya ketika sidang media di lobi
Parlimen, hari ini.

Beliau berkata demikian ketika ditanya mengenai rancangan untuk melupuskan aset kerajaan selepas berjaya menjual Equanimity.

Dalam perkembangan lain, Dr Mahathir turut memberitahu, kadar hutang negara sudah menurun susulan pertumbuhan Keluaran Dalam Kasar Negara (KDNK).

Beliau berkata, walau bagaimanapun proses mengurangkan hutang negara masih dijalankan. – SINAR ONLINE


Zionis serang Gaza

BAITULMAQDIS, 6 Mac – Pesawat
Israel melancarkan beberapa siri serangan terbaru menyasarkan lokasi di utara
Semenanjung Gaza, semalam.

Jurucakap tentera Israel dalam
satu kenyataan berkata, serangan berjaya memusnahkan beberapa pos kawalan milik
pergerakkan Hamas.

Bagaimanapaun, tiada laporan
kematian susulan serangan itu.

Tambah kenyataan itu, serangan
dilakukan sebagai tindak balas selepas penduduk Palestin menerbangkan ‘belon
letupan’ ke wilayah diduduki Israel.

Kenyataan agensi berita yang
dipetik oleh Sinar Harian menyebutkan penduduk Gaza menghantar belon berisi
bahan letupan ke selatan Israel sejak beberapa bulan lalu selari dengan
bantahan mingguan dan pertempuran yang berlaku di sempadan.


Turki harap lebih banyak pelaburan dari Malaysia

KUALA LUMPUR – Turki berharap lebih banyak syarikat Malaysia melabur di
negara itu terutamanya dalam industri pertahanan.

Presidennya, Recep Tayyip Erdogan sebagaimana laporan Bernama berkata,
industri pertahanan perlu menjadi topik utama perbincangan antara kerajaan
Malaysia dan Turki serta sektor swasta, selain mempertingkatkan kerjasama
perdagangan kerana kedua-dua negara telah mengekalkan hubungan dua hala yang
baik sejak 1964.

“Saya percaya jumlah perdagangan perlu lebih baik. Kita boleh
menumpukan kepada bidang tertentu. Dari segi kerjasama perniagaan, setiap
peringkat perlu ditingkatkan,” katanya pada sidang media bersama Perdana
Menteri Malaysia Tun Dr Mahathir Mohamad di Kompleks Presiden di Ankara pada
Khamis.

Sebelumnya, Dr Mahathir melawat Turkish Aerospace Industries (TAI), pusat
teknologi Turki dalam aspek reka bentuk, pembangunan, pemodenan, pembuatan,
integrasi dan sokongan kitaran hayat sistem aeroangkasa bersepadu, merangkumi
platform udara sayap tetap dan sayap berputar serta UAV dan satelit.

Turki merupakan rakan dagang ketiga Malaysia. Pada 2018, jumlah
perdagangan antara kedua-dua negara berjumlah RM9.79 bilion.

Eksport dari Malaysia ke Turki sebanyak RM7.97 bilion manakala import
dari Turki ke Malaysia berjumlah RM1.82 bilion.


BOMBA LEMAS BANTU MANGSA BANJIR DISAHKAN SELAMAT

MELAKA: Seorang anggota bomba lemas semasa menyelamatkan mangsa banjir di Kampung Sungai Putat, di sini petang tadi.

Bagaimanapun mangsa yang merupakan anggota dari Balai Bomba dan Penyelamat (BBP) Melaka Tengah itu berjaya diselamatkan rakan sepasukannya dan telah dibawa ke Hospital Melaka bagi mendapatkan rawatan.

Difahamkan anggota berkenaan tersangkut dalam aliran deras air banjir kira-kira jam 4 petang tadi, sebelum diselamatkan lapan anggota bomba bersama 10 penduduk kampung lain.

Jurucakap Jabatan Bomba dan Penyelamat (JPBM) mengesahkan anggota tersebut dalam keadaan selamat namun belum sedarkan diri.

Beberapa kawasan di Melaka termasuk Ayer Keroh dan Jasin dilanda banjir selepas hujan lebat mula turun sejak jam 2 petang tadi.

[KEMAS KINI]

ANGGOTA BOMBA LEMAS MENINGGAL DUNIA

–AlHijrah Online


RUMPUT STADIUM NASIONAL BUKIT JALIL PERLU LEBIH MASA UNTUK MATANG – TMJ

KUALA LUMPUR: Padang baharu di Stadium Nasional Bukit Jalil di sini masih memerlukan masa dua hingga tiga bulan sebelum ia sedia digunakan, menurut Tunku Mahkota Johor (TMJ), Tunku Ismail Sultan Ibrahim.

TMJ menyuarakan pendapat bekenaan di laman X, susulan kualiti permukaan padang di Stadium Nasional itu yang baru dinaik taraf menggunakan rumput jenis Zeon Zoysia di persoal peminat bola sepak tanah air selepas perlawanan Pestabola Merdeka 2023, malam tadi.

Rumput di gelanggang keramat Harimau Malaya itu tercabut di beberapa bahagian semasa perlawanan Malaysia menewaskan India 4-2 pada aksi pertama kejohanan tersebut.

TMJ memaklumkan padang baharu itu sepatutnya diberi masa untuk akarnya tumbuh dengan kuat sebelum digunakan seperti padang di Stadium Sultan Ibrahim, gelanggang rasmi JDT, di Iskandar Puteri, Johor Bahru.

“Tetapi pasukan kebangsaan nak pakai secepat mungkin. Itu atas keputusan FAM (Persatuan Bolasepak Malaysia) dan pihak stadium. Kalau saya, saya beri lebih masa,” menurutnya ketika membalas hantaran seorang pengguna yang mempersoalkan keadaan padang tersebut.

Semalam, TMJ, pemilik kelab bola sepak Johor Darul Ta’zim (JDT), merasmikan padang baharu itu dengan proses penukaran rumput ditaja oleh beliau.–AlHijrah Online


Memandai-mandai atau tak pandai

UMAT Islam sering dihina secara sensasi oleh musuh-musuh yang membenci agama Islam. Propaganda jijik seperti ini telah didapati mempengaruhi golongan esktrimis untuk bertindak tanpa perikemanusiaan.

Rentetan dari asakan negatif yang
bertubi-tubi, terdapat umat Islam yang lemah iman dan kurang ilmu berasa malu
dan serba salah menjadi seorang muslim. Malahan, ada umat Islam yang mempertikaikan
syariat Islam kerana pada fikirannya ia tidak selari dengan falsafah persamaan
hak asasi manusia ala sekular.

Pelik tetapi benar, mereka mahu digelar
Muslim tetapi menolak roh dan amalan Islam.

Juga terdapat golongan muslim yang turut
mensensasikan hujah dongeng dan berita negatif yang tidak benar mengenai Islam.
Mereka berasa sedih apabila Islam dipertahankan dan diperjuangkan. Sebaliknya,
mereka berasa puas apabila syariat Islam diperkecil-kecilkan.

Persoalannya, kenapakah ada umat
Islam yang mengaku beragama Islam tetapi menolak syariatnya? Adakah mereka
jahil dalam mentafsir agama suci ini?

Satu hari hari saya pernah ditanya
oleh seorang pelajar Kristian ketika saya menjadi profesor di salah sebuah
universiti di Amerika Syarikat, “Apa pandangan doktor mengenai agama Kristian?”

Saya mempunyai dua pilihan jawapan,
sama ada menjelaskan apa yang saya fahami mengenai agama Kristian atau saya
mengundur diri dari menjawabnya.

“Kamu lebih mengenali agama kamu, dan
saya tidak berani untuk memberikan pandangan peribadi. Namun, saya akan
menjawabnya dari sudut yang dinyatakan oleh Al-Quran dan Hadis”. Inilah respons
saya.

Alhamdulillah, sikap saya yang mengelak
dari memberikan pandangan peribadi telah membuka ruang kepada pelajar tersebut
untuk mengetahui lebih lanjut mengenai Al-Quran.

Pengalaman tersebut menunjukkan
bahawa perbincangan mengenai agama tidak perlu dicampuradukkan dengan emosi dan
andaian-andaian. Memadailah kebenaran disampaikan secara yang jujur dan suci
tanpa dihiasi ketulan emas untuk mengindahkannya.

Pelajar psikologi amat memahami yang
manusia sangat emosional apabila berbincang mengenai hal-hal kerohanian dan
kecenderungan peribadi. Kewajaran akan digunakan untuk mempertahankan pandangan
masing-masing demi menyeimbangkan emosi yang tidak stabil apabila ia diserang
dengan hujah-balas.

Ada pakar yang mengatakan sikap ini
berkaitan dengan ego. Tetapi ramai yang lebih cenderung menyimpulkan ia sebagai
sikap mempertahankan identiti atau imej diri.

Inilah keadaan sebenar manusia,
mereka sanggup merobek integriti diri demi mempertahankan pilihan dan kecenderungannya.
Adakah mereka jahil ketika bertindak sedemikian?

Begitulah juga halnya dengan perbincangan
mengenai isu-isu politik.

Dalam berpolitik, sering kedapatan
pseudo-fakta disensasikan agar kelihatan menarik. Maklumat yang sahih dinoda
agar orang yang menerimanya menjadi keliru. Retorik songsang cuba disucikan
dengan kiasan agama.

Tidak kurang juga politikus yang
mensasarkan character assassination sebagai
senjata utama untuk menewaskan lawan. Mereka dengan sengaja melupakan falsafah,
prinsip dan roh parti yang dianuti.

Cerita-cerita dongeng dan palsu diwajarkan
untuk dijadikan hujah serta sandaran. Mereka berbangga dengan pembohongan dan
fitnah.

Kesannya, rakyat yang jujur dalam
perjuangan turut sama dibodohkan. Mereka hanyut dengan kewajaran yang dilontarkan
tanpa usul periksa. Inilah akibatnya apabila sesebuah parti politik atau
pemimpin dijadikan pujaan.

Adakah ini yang ingin dicapai dengan menjadikan diri sebagai hamba kepada virus politik menghalalkan cara yang disarankan oleh Niccolo Macchiavelli?

Di manakah silapnya?

Dari sudut Congnitive Dissonance Psychology kepincangan pemikiran seperti di
atas dapat disandarkan kepada dua kesan psikologi.

The illusory truth effect merujuk kepada tindakan
seseorang yang akan mempercayai dan yakin mengenai sesuatu perkara kerana ia secara
berterusan didedahkan dengan sesuatu maklumat, persekitaran atau suasana secara
berulang-ulang. Ia mengambil tindakan bukan atas dasar ilmu dan kebenaran
tetapi kerana dipengaruhi oleh emosi.

Sementara the illusion of explanatory
depth adalah
keadaan di mana seseorang berasa ia mengetahui sesuatu perkara melebihi dari kefahaman
dan pengalamannya yang sebenar. Ia hanya membuat andaian-andaian yang terhasil
dari kewajaran yang menguasai emosinya.

Pakar sosiologi dan psikologi sering
memberi amaran. Pada kebiasaannya, kesan sesuatu tindakan dan pembudayaan dalam
sesebuah masyarakat akan mengambil masa satu generasi untuk disedari.

Apakah setelah nasi sudah menjadi
bubur baru sesuatu kepincangan hendak diperbetulkan?

Hakikatnya, generasi muda era ini
kebanyakannya berilmu dan mereka mahu memainkan peranan dalam mencorakkan hala tuju
negara. Pada masa yang sama mereka inginkan panduan, kepimpinan dan platform
untuk memperarus perdanakan perjuangan mereka.

Persoalannya, adakah nafsu membara anak muda yang berjiwa waja telah disuntik dengan roh perjuangan yang berakhlak, atau ketulusan hati mereka telah dimanipulasi dan eksploitasi?

*Dr Yahya Mat Som adalah pakar dalam bidang Pembangunan Personal dan Profesional (Cognitive Dissonance Psychology)

PENAFIAN:

Hijrah Online tidak bertanggungjawab
terhadap pendapat yang diutarakan melalui rencana ini. Ia adalah pandangan
peribadi penulis dan tidak semestinya menggambarkan pendirian kami. Segala
risiko akibat komen yang disiarkan menjadi tanggungjawab penulis.


WARGA NIGERIA CAMPAK CUCU DIDAKWA ADA MASALAH MENTAL

KUALA LUMPUR: Suspek warga Nigeria yang mencampak cucu tirinya di sebuah pangsapuri di Setapak pagi semalam dilaporkan mengalami masalah mental.

Ketua Polis Kuala Lumpur, Datuk Saiful Azly Kamaruddin berkata maklumat itu diperolehi hasil keterangan dari keluarga dan rakan suspek.

“Difahamkan dia (suspek) ada sedikit (masalah) mental. Suspek ini masih mengambil ubat-ubatan untuk penyakitnya itu,” katanya.

Bagaimanapun polis akan menjalankan siasatan lanjut berhubung dakwaan itu dan suspek yang berusia 42 tahun tersebut kini direman selama tujuh hari bagi membantu siasatan.

Isteri suspek dan dua anak termasuk mangsa yang cuba dirogol masih menerima rawatan di Hospital Kuala Lumpur.

Dalam pada itu Saiful juga berkata polis akan menyiasat dakwaan suspek terbabit dengan ajaran sesat atau tidak.

Kes melibatkan warga Nigeria itu kini disiasat mengikut Seksyen 302. Seksyen 307, dan Seksyen 377C Kanun Keseksaan.

Dalam kejadian 8 pagi semalam, kanak-kanak 4 tahun, Muhammad Adam Sufi Muhd Norkhusari maut selepas dicampak suspek yang juga datuk tirinya dari tingkat tiga pangsapuri di Setapak.

Perbuatan kejam itu dilakukan suspek selepas bertengkar dengan isterinya yang merupakan warga tempatan, kerana cuba merogol anak tirinya sendiri. — AlHijrah Online


EMPAT LELAKI RENTUNG KERETA TERBABAS, TERBAKAR DI WCE

MANJUNG: Empat lelaki ditemukan rentung manakala seorang cedera parah dalam nahas sebuah kereta di Kilometer 220 Lebuhraya Pesisiran Pantai Barat (WCE) arah utara berhampiran susur keluar Changkat Cermin, di sini petang tadi.

Pengarah Jabatan Bomba dan Penyelamat Malaysia (JBPM) Perak Sayani Saidon berkata, kejadian dilaporkan berlaku pada jam 5.11 petang membabitkan kereta jenis Proton Saga yang terbabas sebelum terbakar.

Katanya siasatan awal mendapati kesemua mereka dalam perjalanan pulang ke Ipoh selepas selesai bekerja di Lumut.

“Semua mangsa adalah lelaki tempatan namun identiti mereka setakat ini masih belum dikenal pasti,” katanya hari ini.

Operasi mengeluarkan mangsa sedang dijalankan anggota dari Balai Bomba dan Penyelamat Ayer Tawar dibantu Balai Sitiawan.—AlHijrah Online


KES BUNUH SITI SURYA: PELAJAR PEREMPUAN DIHADAPKAN KE MAHKAMAH

MARANG: Seorang pelajar perempuan tingkatan enam, dihadapkan ke Mahkamah Majistret Marang, atas pertuduhan membunuh rakannya sendiri, pagi tadi.

Tertuduh, Siti Nur Athirah Azmi, 19, berdepan dengan pertuduhan mengikut Seksyen 302 Kanun Keseksaan yang dibacakan di hadapan Majistret Engku Nurul Ain Engku Muda.

Berdasarkan pertuduhan, tertuduh didakwa membunuh Siti Nur Surya Ismail, 19, pada 1 November di sebuah rumah di Kampung Lubuk Batu, Jalan Bukit Tadok, Telemong, antara jam 8.30 pagi hingga 9.30 pagi.

Bagi kesalahan itu, tertuduh berdepan hukuman mati, jika disabit kesalahan.

Bagaimanapun, tiada sebarang pengakuan direkodkan dan mahkamah menetapkan 10 Januari depan sebagai tarikh sebutan semula kes mahkamah.  Juga tiada sebarang jaminan ditawarkan ke atas tertuduh. Pendakwaan dikendalikan Timbalan Pendakwa Raya Amer Abu Bakar Abdullah manakala tertuduh diwakili peguam daripada Yayasan Bantuan Guaman Kebangsaan, Mazlan Md Zain.

Terdahulu, suspek yang memakai pakaian lokap berwarna ungu dan bertudung hitam tiba di perkarangan Mahkamah Majistret Marang kira-kira jam 9.40 pagi.

Beberapa ahli keluarga tertuduh termasuk bapa dan ibunya turut berada di pekarangan mahkamah tersebut. –AlHijrah Online


KPM ZAHIR DUKACITA PEMERGIAN DUA GURU SMAP KAJANG TERLIBAT KEMALANGAN DI LPT2

KUALA LUMPUR: Kementerian Pendidikan (KPM) menzahirkan dukacita atas pemergian dua guru Sekolah Menengah Agama Persekutuan Kajang dalam kemalangan berhampiran susur keluar Plaza Tol Cheneh, Kemaman di Lebuhraya Pantai Timur 2 (LPT2), petang semalam.

Menterinya Fadhlina Sidek menerusi hantaran di Facebook hari ini mengucapkan takziah kepada waris keluarga Arbain Baharudin, 47, dan isterinya Rosmawati Bakar @ Lalar, 48, serta warga Sekolah Menengah Agama Persekutuan Kajang.

“Semoga tabah dan sabar dengan ujian besar ini. Kami mendoakan agar roh mereka berdua dicucuri rahmat dan ditempatkan dalam kalangan mereka yang beriman. Al-Fatihah,” menurut hantaran itu.

Dalam kejadian kira-kira 4 petang semalam, pasangan suami isteri itu meninggal dunia di tempat kejadian akibat cedera parah di kepala dan beberapa bahagian badan selepas kenderaan serbaguna (MPV) yang dinaiki terbabas di Kilometer 274, LPT2.

Sementara tiga anak mereka, Farah Najwa, 20, Fatin Najla, 10, dan Faikal Nabila, 8, hanya cedera di muka, kaki dan tangan.—AlHijrah Online


SESI PERSEKOLAHAN 2023 BERMULA 19 MAC

PUTRAJAYA: Sesi persekolahan bagi Kalendar Akademik Sesi 2023/2024 akan bermula 19 Mac 2023 bagi sekolah di negeri Kumpulan A dan pada 20 Mac 2023 bagi sekolah di negeri Kumpulan B.

Kementerian Pendidikan (KPM) dalam kenyataan hari ini memaklumkan bagi negeri Kumpulan A iaitu Johor, Kedah, Kelantan dan Terengganu, sesi persekolahan akan berjalan hingga 9 Mac 2024 manakala sesi bagi Kumpulan B iaitu Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya adalah hingga 10 Mac 2024.

Sebelum ini, KPM menetapkan Kalendar Akademik Sesi 2023/2024 dijadualkan bermula pada 12 Mac 2023 bagi negeri Kumpulan A dan 13 Mac 2023 bagi Kumpulan B.

“KPM membuat ketetapan untuk menangguhkan pembukaan sekolah bagi sesi persekolahan Kalendar Akademik Sesi 2023/2024 supaya pengoperasian peperiksaan Sijil Pelajaran Malaysia (SPM) dapat dilaksanakan dengan lancar,” menurut KPM lagi.

KPM turut memaklumkan sesi persekolahan bagi Kalendar Akademik Sesi 2023/2024 dikekalkan pada Mac 2023 untuk memastikan KPM mematuhi Peraturan-Peraturan Pendidikan (Penggal, Hari dan Cuti Sekolah) 1998 (Pindaan) 2021 yang menetapkan bahawa jumlah hari persekolahan dalam kalendar akademik hendaklah tidak kurang daripada 190 hari.

Menurut kenyataan itu, KPM mengambil maklum cadangan daripada beberapa pihak untuk mengembalikan permulaan sesi persekolahan ke bulan Januari.

KPM berpandangan bahawa perkara itu boleh dilaksanakan dengan memendekkan cuti persekolahan secara berperingkat bermula dari 2023 hingga 2026 dengan pematuhan kepada jumlah hari persekolahan dalam kalendar akademik.

“Namun, mengambil kira kebajikan para guru, murid dan kesan kepada ekonomi negara, KPM mengambil keputusan untuk menangguhkan cadangan ini bagi meminimumkan impak kepada pihak-pihak berkaitan,” menurut KPM.

KPM juga mengambil kira pelbagai pandangan yang diterima daripada pihak berkepentingan untuk mengelakkan peperiksaan SPM diadakan pada bulan November dan Disember kerana bertembung dengan musim tengkujuh.

“Pelaksanaan peperiksaan SPM dalam musim tengkujuh boleh menimbulkan tekanan bukan sahaja bagi guru dan petugas peperiksaan, malah kepada murid dan ibu bapa yang terlibat. Apabila SPM diadakan pada Februari atau Mac, tempoh menunggu untuk calon terbabit bagi kemasukan ke universiti juga akan lebih pendek berbanding sebelum ini,” menurut kenyataan itu.

KPM menjelaskan pihaknya sentiasa melihat kepada keperluan dan kesesuaian penyediaan kalendar akademik untuk tahun seterusnya bagi memastikan proses pengajaran dan pembelajaran dapat dilaksanakan secara optimum.

Kalendar Akademik Sesi 2023/2024 boleh dimuat turun melalui laman sesawang KPM menerusi pautan https//www.moe.gov.my/takwim.-AlHijrah Online


KEMENTERIAN PERTAHANAN MAHU MAJU TANAH TERBIARNYA UNTUK HASIL MAKANAN

KUALA LUMPUR, 31 Mei – Kementerian Pertahanan bercadang menyewa tanah terbiar miliknya bagi menampung keperluan bekalan makanan negara, kata Menterinya Datuk Seri Hishammuddin Tun Hussein.

Beliau berkata kementerian berkenaan akan bekerjsama dengan Kementerian Pertanian dan Industri Asas Tani serta syarikat perladangan untuk membangunkan tanah-tanah tersebut.

Pegawai kementerian telah diarahkan untuk mengenal pasti tanah terbiar dan yang tidak dimajukan untuk disewa kepada pihak yang berminat bagi menanam misalnya dengan padi, jagung dan tanaman lain,” katanya kepada pemberita selepas berucap pada Persidangan Meja Bulat Asia Pasifik Ke-30 di sini hari ini.

Beliau berkata dengan berlakunya kemarau dan banjir, perubahan cuaca, ketidakselamatan makanan telah menjadi perkara keselamatan dan pertahanan.

“Memandangkan tanaman bukan merupakan bidang kepakaran Kementerian Pertahanan, kerjasama inklusif kemungkinan dengan Kementerian Pertanian dan Industri Asas Tani dan syarikat-syarikat perladangan sedang difikirkan,” katanya.

BERNAMA


KANAK-KANAK 12 TAHUN MAUT KERETA TERJUNAM DALAM SUNGAI

JITRA: Seorang kanak-kanak lelaki berusia 12 tahun ditemukan lemas selepas kereta jenis Proton Saga yang dipandu bapanya terbabas dan terjunam ke dalam Sungai Korok, di sini hari ini.

Dalam kejadian kira-kira 2 petang itu, mangsa Muhammad Khairil Muhaimin Shuhaimi maut dipercayai tidak berjaya keluar daripada kenderaan dipandu bapanya Shuhaimi Hassan, 37.

Pengarah Jabatan Bomba dan Penyelamat Malaysia Kedah Sayani Saidon berkata bapa dan ibu mangsa Nurul Aqmar Zainul, 35, yang sedang mengandung tujuh bulan berjaya menyelamatkan diri.

“Kenderaan dipandu bapa mangsa melalui Jalan Sungai Korok sedang dalam perjalanan dari Tanjung Kapur ke pekan Jitra sebelum hilang kawalan dan terbabas ke dalam Sungai Korok dan tenggelam,” katanya ketika ditemui pemberita di sini hari ini.

Beliau berkata pihaknya menerima panggilan berhubung kejadian tersebut pada 2.23 petang dan sepasukan anggota dari Balai Bomba dan Penyelamat Jitra telah ke lokasi untuk melakukan operasi mencari dan menyelamat.

Katanya, operasi mengambil masa kira-kira dua jam sebelum berjaya mengeluarkan mangsa yang terperangkap dan disahkan telah meninggal dunia.

“Semasa menemukan kenderaan tersebut, mangsa masih dalam kenderaan dan kita keluarkan mayat dari kenderaan. Kereta terbalik ke dalam sungai yang dalamnya lima meter dan dipercayai menyebabkan kanak-kanak itu tidak dapat menyelamatkan diri,” katanya.

Sementara itu, Ketua Polis Daerah Kubang Pasu Supt Rodzi Abu Hassan berkata mayat telah dibawa ke Hospital Sultanah Bahiyah, Alor Setar untuk bedah siasat dan kes disiasat di bawah Seksyen 41(1) Akta Pengangkutan Jalan 1987. — AlHijrah Online


PERHIMPUNAN AGUNG PBB LULUS UNDI SAHKAN KEDAULATAN PALESTIN TERHADAP SUMBER ASLI

NEW YORK: Jawatankuasa Perhimpunan Agung Pertubuhan Bangsa-Bangsa Bersatu mengenai Persoalan Ekonomi dan Kewangan (Jawatankuasa Kedua) atau UN General Assembly’s Committee on Economic and Financial Questions (Second Committee) mengundi menyokong resolusi yang mengesahkan kedaulatan rakyat Palestin ke atas sumber asli mereka.

Resolusi itu mengesahkan kedaulatan rakyat Palestin di wilayah Palestin yang diduduki, termasuk Baitulmaqdis Timur dan kedaulatan penduduk Arab di Golan Syria ke atas sumber asli mereka, lapor Agensi Berita Palestin WAFA.

Resolusi itu juga menyeru Israel untuk menghentikan eksploitasi, kerosakan, punca kerugian atau kekurangan dan mengancam sumber asli di wilayah terbabit.

Selain itu, resolusi berkenaan menegaskan bahawa pembinaan tembok apartheid, penempatan Israel di Tebing Barat yang diduduki, termasuk Baitulmaqdis Timur dan merampas sumber semula jadi rakyat Palestin merupakan pelanggaran undang-undang antarabangsa.

Resolusi itu turut menggesa Israel mematuhi keputusan Mahkamah Keadilan Antarabangsa berkaitan pembinaan tembok apartheid yang tidak sah. –AlHijrah Online


PELANTIKAN HAKIMAH DIHARAP PACU JAKIM DENGAN LEBIH CEMERLANG

KUALA LUMPUR: Pelantikan Datuk Hakimah Mohd Yusoff sebagai Ketua Pengarah Jabatan Kemajuan Islam Malaysia (JAKIM) yang baharu diharap dapat terus memacu hala tuju JAKIM dengan lebih cemerlang.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata berbekalkan pengalaman yang luas beliau yakin Hakimah dapat menggalas tugas dengan baik.

“Sekalung tahniah kepada Datuk Hakimah Mohd Yusoff yang telah dilantik sebagai Ketua Pengarah JAKIM berkuatkuasa 21 Mac 2022.

“Selamat menjalankan amanah ini dengan sepenuh hati demi agama, negara dan ummah. Semoga Allah SWT sentiasa mengurniakan petunjuk dalam setiap tindakan yang dilaksanakan,” katanya dalam hantaran di Facebook.

Ketua Setiausaha Negara, Tan Sri Mohd Zuki Ali hari ini mengumumkan pelantikan Hakimah sebagai Ketua Pengarah JAKIM dan menjadi sejarah kepada JAKIM apabila buat pertama kali diterajui oleh wanita.

Hakimah berkelulusan Ijazah Sarjana Muda (Kepujian) dari Universiti Malaya (UM) pada 1990 dan Ijazah Sarjana dari Universiti Putra Malaysia pada 2001.

Kerjaya beliau dalam perkhidmatan awam bermula sebagai Penolong Pengarah di Bahagian Hal Ehwal Islam, Jabatan Perdana Menteri pada 1992 dan kemudiannya berkhidmat sebagai Ketua Penolong Pengarah di Institut Latihan Islam Malaysia (ILIM) pada 2008 hingga 2009 sebelum dilantik menjadi Pengarah Bahagian Hab Halal JAKIM selama lima tahun antara 2011 hingga 2016.

Beliau dilantik menjadi Pengarah Bahagian Kemajuan Islam JAKIM pada tahun 2016, seterusnya pada tahun 2018, kerajaan memperakukan pelantikan beliau sebagai Timbalan Ketua Pengarah (Dasar) JAKIM.

Jawatan Ketua Pengarah Jakim kosong sejak November tahun lalu selepas Datuk Abdul Aziz Jusoh bersara wajib.– AlHijrah Online


Agong dukacita…

PEKAN – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sedih dengan dua kes pembunuhan membabitkan kanak-kanak di daerah ini.

Sultan Abdullah bertitah, kes pertama membabitkan pembunuhan kanak-kanak perempuan berusia 11 tahun di Kampung Tanjung Medang Hilir, baru-baru ini.

Titahnya, kejadian kedua pula membabitkan kes dera sehingga meragut nyawa kanak-kanak lelaki berusia lima tahun di Kampung Batu Balik.

“Selain dadah, kes bunuh yang kerap berlaku sejak kebelakangan ini merupakan gejala negatif yang saya cukup bimbang.

“Saya mengingatkan semua pihak supaya bukan sahaja mengawasi anak-anak malah ibu bapa yang mungkin mengalami tekanan sehingga menyebabkan kejadian sedemikian berlaku,” titahnya.

Baginda bertitah demikian pada pada Majlis Bersama Penduduk-Penduduk Tanah Kesultanan Daerah Pekan, hari ini. Turut hadir sama, Menteri Besar, Datuk Seri Wan Rosdy Wan Ismail dan barisan exco kerajaan negeri.

Pada 9 Februari lalu, mayat seorang kanak-kanak perempuan berusia 11 tahun, Siti Masitah Ibrahim dilaporkan hilang ditemukan dalam keadaan mengerikan di dalam semak bersebelahan sebuah ladang kelapa sawit, kira-kira tiga kilometer dari rumahnya di Tanjung Medang Kemahang di sini.

Semalam, seorang kanak-kanak lelaki berusia lima tahun, Muhammad Hafiz Abdullah di Kampung Batu Balik meninggal dunia disyaki menjadi mangsa dera bapa tirinya. – Sinar Harian


TIADA SOP KHUSUS UNTUK SOLAT TARAWIH – IDRIS AHMAD

PUTRAJAYA: Kerajaan tidak bercadang mewujudkan prosedur operasi standard (SOP) khusus bagi pelaksanaan solat tarawih di masjid dan surau di seluruh negara sempena Ramadan tahun ini.

Menteri di Jabatan Perdana Menteri (Hal Ehwal Agama), Senator Idris Ahmad berkata, SOP sedia ada berkaitan pelaksanaan solat berjemaah di masjid dan surau adalah terpakai bagi pelaksanaan solat tarawih.

“SOP ditentukan Kementerian Kesihatan (KKM) itu perlu sentiasa dipatuhi dan setakat ini, tiada SOP khusus untuk solat tarawih,” katanya selepas pelancaran Bulan Solat Peringkat Kebangsaan 2022, di sini, hari ini.

Antara SOP pelaksanaan solat berjemaah di masjid dan surau pada masa ini adalah semua ahli jemaah yang hadir perlu membawa sejadah masing-masing, selain jemaah diwajibkan memakai pelitup muka.

Selain itu, pengurusan masjid perlu membuat penandaan jarak antara jemaah sekurang-kurangnya satu meter. –AlHijrah Online


Kabul dikejutkan dengan serangan bom kereta

KABUL, 15 Januari –
Sekurang-kurangnya empat orang maut, manakala lebih 90 yang lain cedera dalam
insiden letupan bom kereta di sebuah kawasan yang dahulunya didiami warga asing
yang bekerja di bawah Pertubuhan Bangsa- Bangsa Bersatu (PBB), di Kabul.

Sinar online melaporkan serangan terbaharu menggegar ibu negara Afghanistan itu berlaku awal petang semalam di ‘Green Village’ yang terletak berhampiran kawasan penempatan.

Timbalan jurucakap Kementerian
Dalam Negeri, Nasrat Rahimi berkata, tiga daripada empat mangsa maut merupakan
anggota pasukan keselamatan, manakala seorang lagi adalah orang awam.

Menurutnya lagi, 23 daripada 90
mangsa cedera adalah kanak-kanak, dan angka korban susulan insiden terbabit
mungkin akan meningkat.

Setakat ini tiada pihak mengaku
bertanggungjawab ke atas insiden yang turut memusnahkan kawasan penempatan
penduduk.


SYARIKAT DARI CHINA SUMBANG 10,000 PELITUP MUKA KEPADA AGENSI MEDIA, PELANCONGAN

KUALA LUMPUR: Tiga syarikat korporat, termasuk dua dari China, menyumbang 10,000 pelitup muka kepada agensi pelancongan dan syarikat media, termasuk AlHijrah Media Corporation (TV AlHijrah) hari ini.

Tiga syarikat terbabit adalah Othree Management Sdn Bhd dan Malaysia dan International Communication Department Omnimedia Center of Xinhua Daily dan Nanjing Hai Chun Cultures dan Media Limited dari China.

Turut menerima sumbangan itu adalah agensi pelancongan dan perhotelan iaitu Persatuan Pengusaha Hotel Malaysia (MAHO) dan Persatuan Penganjur Konvensyen dan Pameran Malaysia (MACEOS).

Pengarah Othree Management Sdn Bhd, Kenneth Chen berkata, selaku syarikat pelancongan yang menganjurkan Fish Tales Cup Series, pihakya terpanggil untuk membekalkan pelitup muka yang juga keperluan semua pihak dalam mendepani wabak COVID-19.

“Ini adalah bantuan fasa pertama, banyak lagi akan dihantar selepas ini,” katanya selepas majlis penyerahan 10,000 pelitup muka di Pusat Penyiaran Digital TV AlHijrah di sini hari ini.

Ketua Pegawai Eksekutif TV AlHijrah, Namanzee Harris yang menerima sumbangan bagi pihak TV AlHijrah menyifatkan sumbangan itu sebagai melangkaui bangsa dan agama.

“Jadi bila kita bersama menentang wabak ini, kita berjumpa semula rakan-rakan dan juga industri yang mana mereka memahami kesan COVID-19 kepada industri perkhidmatan utama seperti TV AlHijrah,” katanya.

Pengarah (Pembangunan Perniagaan dan Pemasaran) Kumpulan MOFAZ, Datuk Zulkifli Mohamad berkata pihaknya bertindak sebagai penghubung dalam industri pelancongan dan hospitaliti bagi menjayakan program hari ini. – AlHijrah Online/ Siti Baizura Mohd Shafiee


TIDAK SANGKA GURAUAN JEMPUT AGONG BERSANTAP JADI KENYATAAN

KUANTAN: Pengusaha warung Fazilah Ahmad tidak menyangka gurauan bersama pegawai Istana Abdulaziz supaya ‘menjemput’ Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bersantap di warungnya menjadi kenyataan hari ini.

Fazilah, 54, berkata Warung PokWei yang diusahakan bersama suami Ismail Ag Kechik, 74, di Sungai Karang Darat di sini, telah beberapa kali didatangi pegawai dan kakitangan istana yang mahu bersarapan roti canai serta juadah Pantai Timur seperti nasi minyak dan nasi dagang.

“Saya beritahu, jemputlah Tuanku (Seri Paduka) datang makan roti canai di sini. Tak sangka, bila dia (pegawai istana) beritahu insya-Allah Tuanku nak datang (berangkat) menyebabkan saya teruja dan dalam masa sama, bimbang jika ada terkurang.

“Rasa gugup berdepan Seri Paduka mula hilang kerana keperibadian baginda yang peramah dan bertitah supaya santai sahaja. Cuma kita yang tidak sedap hati dan naik segan jika terlalu bersahaja,” katanya kepada Bernama semasa dihubungi di sini hari ini.

Fazilah yang mengusahakan warung itu sejak dua tahun lepas berkata, Seri Paduka yang berangkat tiba pada 9 pagi berkenan bersantap menu roti kahwin, selain turut berkenan membayar sarapan pagi pengunjung lain di situ.

Keberangkatan Seri Paduka ke warungnya juga menurut Fazilah, menyebabkan pengunjung lain enggan beredar selepas makan sebaliknya menunggu Seri Paduka selesai bersantap kerana mahu merakamkan gambar kenangan.

“Kalau saya sendiri teruja melihat Seri Paduka secara langsung, orang lain pun sama. Kiranya hari ini hari bertuah dan bersejarah untuk kami semua kerana berpeluang merasai sendiri pengalaman orang (bertemu Seri Paduka) yang sebelum ini dilihat di media sosial,” katanya.

Terdahulu, Istana Negara menerusi akaun media sosialnya memuat naik gambar Al-Sultan Abdullah mencemar duli berangkat ke Warung Pokwie untuk bersantap sarapan pagi.

Semasa berada di warung itu, Al-Sultan Abdullah juga berkenan menyantuni dan beramah mesra dengan pengunjung serta penduduk setempat di situ. — AlHijrah Online


JURURAWAT, SURI RUMAH DIDAKWA PERDAGANGKAN BAYI

IPOH: Dua wanita dihadapkan ke Mahkamah Sesyen di sini hari ini, atas pertuduhan memperdagangkan seorang bayi perempuan pada 2020.

Jururawat Noor Azlina Mohd Nasir, 41, dan suri rumah D. Murugamal, 52, bagaimanapun mengaku tidak bersalah selepas pertuduhan dibacakan di hadapan Hakim Norashima Khalid.

Noor Azlina yang merupakan jururawat sebuah hospital di Alor Setar, Kedah dan Murugamal yang beralamat di Pulau Pinang didakwa bersama-sama untuk mencapai niat sama memperdagangkan seorang bayi perempuan berusia sembilan hari iaitu sejenis eksploitasi yang menyalahi undang-undang.

Kesalahan itu dilakukan di kawasan letak kenderaan berdekatan sebuah hospital swasta di Manjung, Perak, kira-kira 12 tengah hari, 18 Jun 2020.

Pertuduhan adalah di bawah Seksyen 14 Akta Antipemerdagangan Orang dan Antipenyeludupan Migran 2007 dan dibaca bersama di bawah Seksyen 34 Kanun Keseksaan yang memperuntukkan hukuman penjara seumur hidup atau minimum lima tahun dan boleh dihukum dengan sebatan.

Timbalan Pendakwa Raya Evangelin Simon Silvaraj menawarkan jaminan RM15,000 manakala peguam Mohd Firdaus Mohd Farouk yang mewakili kedua-dua tertuduh memohon jaminan rendah ke atas Noor Azlina yang merupakan ibu kepada lima anak dan Murugamal yang tidak bekerja serta sakit jantung dan kencing manis, atas alasan mereka hadir ke mahkamah mengikut tarikh ditetapkan.

Mahkamah kemudian membenarkan tertuduh masing-masing diikat jamin RM10,000 dengan seorang penjamin dan menetapkan 24 Feb ini sebagai tarikh sebutan semula kes.–AlHijrah Online


TIGA LELAKI DITAHAN BANTU SIASATAN RUSUHAN DI KOTA MASAI

JOHOR BAHRU: Polis menahan tiga lelaki hari ini bagi membantu siasatan kejadian rusuhan yang melibatkan sebuah kereta Perodua Myvi diterbalikkan oleh sekumpulan individu di sebuah stesen minyak di Kota Masai, di sini malam tadi.

Ketua Polis Daerah Seri Alam Supt Mohd Sohaimi Ishak berkata kesemua yang berusia 17 hingga 24 tahun ditahan berasingan antara 10.45 pagi hingga 12 tengah hari tadi di Jalan Bunga Raya, Masai dan Jalan Tembikai, Taman Kota Masai.

Beliau berkata kekecohan pada 9.40 malam itu dipercayai berpunca daripada kemalangan antara pemandu Perodua Myvi tersebut iaitu lelaki berusia 21 tahun dengan sebuah motosikal ditunggang lelaki penghantar makanan berusia 21 tahun.

Menurut Mohd Sohaimi kedua-duanya cedera namun berada dalam keadaan stabil.

“Selepas kejadian (kemalangan), kereta mangsa telah dirosakkan dan diterbalikkan oleh sekumpulan individu tidak dikenali bagaimanapun, kita masih menyiasat punca kejadian rusuhan itu,” katanya dalam kenyataan hari ini.

Mohd Sohaimi berkata kes disiasat mengikut Seksyen 148/427 Kanun Keseksaan dan Seksyen 43 (1) Akta Pengangkutan Jalan 1987 serta polis sedang giat mengesan individu lain yang dipercayai terlibat dalam rusuhan itu.

Terdahulu, tular beberapa rakaman video menerusi aplikasi TikTok dan Facebook memaparkan kekecohan berlaku di stesen minyak itu dan sekumpulan individu dilihat menterbalikkan Perodua Myvi tersebut.–AlHijrah Online